text:
Godiša Bao ba Swanelwago ke go Godišwa
“Go Yo a dutšego sedulong sa bogoši le go Kwana a e be tšhegofatšo, kgodišo, letago le matla go iša mehleng ya neng le neng.”
DIKOPELO: 9, 108
1. Ke ka baka la’ng batho ba bangwe ba swanelwa ke go godišwa, gona re tlo ithuta ka’ng sehlogong se?
GO GODIŠA motho go bolela go mo swara ka tsela e kgethegilego le go mo hlompha. Gantši re godiša motho yo a dirilego selo se itšego se sebotse goba yo a hlankelago maemong a kgethegilego. Ka gona re ka ipotšiša gore: Re swanetše go godiša bomang, gona ke ka baka la’ng re swanetše go ba godiša?
2, 3. (a) Ke ka baka la’ng Jehofa a swanelwa ke go godišwa ka mo go kgethegilego? (Bona seswantšho se se lego ka mo godimo.) (b) Kwana yeo go bolelwago ka yona go Kutollo 5:13 ke mang, gona ke ka baka la’ng re swanetše go mo godiša?
2 Go etša ge Kutollo 5:13 e bontšha, re swanetše go godiša “Yo a dutšego sedulong sa bogoši le . . . Kwana.” Kutollo kgaolo 4 e bontšha le lengwe la mabaka ao re swanetšego go godiša Jehofa. Kgaolong yeo, dibopiwa tša moya kua legodimong di reta Jehofa ka mantšu a hlabošago, “yena Yo a phelago go iša mehleng ya neng le neng.” Di re: “Wena Jehofa Modimo wa rena o swanelwa ke go amogela letago, kgodišo le matla, gobane o bopile dilo ka moka gomme di bile gona le go bopša ka baka la thato ya gago.”
3 Kwana ke Jesu Kriste, yona “Kwana ya Modimo yeo e tlošago sebe sa lefase!” (Joh. 1:29) Beibele e re botša gore Jesu o feta kgole batho ka moka bao ga bjale ba bušago e le dikgoši le bao e kilego ya ba dikgoši. E re: “[Ke] yena Kgoši ya bao ba bušago e le dikgoši le Morena wa bao ba bušago e le marena, yena a nnoši yo a sa hwego, yo a dulago seetšeng se se sa batamelegego, yo go se nago motho yo a kilego a mmona goba yo a ka mmonago.” (1 Tim. 6:14-16) Ruri seo ke therešo, ka gore ga go na kgoši le ge e le efe yeo e kilego ya re hwela gore re lebalelwe dibe tša rena. Na ga o ikwe o tutueletšega go goeletša gotee le barongwa ba dimilionemilione ba legodimong bao ba rego: “Kwana [yeo] e bego e hlabilwe e swanelwa ke go amogela matla, mahumo, bohlale, bokgoni, kgodišo, letago le tšhegofatšo”?
4. Ke ka baka la’ng go godiša Jehofa le Kriste e se taba ya boikgethelo?
4 Go godiša Jehofa le Kriste ga se taba ya boikgethelo. Ge e ba re nyaka bophelo bjo bo sa felego, re swanetše go ba godiša. Mantšu a Jesu ao a lego go Johane 5:22, 23 a re thuša go bona taba yeo gabotse. A re: “Tate ga a ahlole motho le gatee, eupša o gafetše kahlolo ka moka go Morwa, e le gore bohle ba godiše Morwa go etša ge ba godiša Tate. Yo a sa godišego Morwa, ga a godiše Tate yo a mo romilego.”
5. Ke ka baka la’ng re swanetše go hlompha le go godiša batho ba bangwe go fihla tekanyong e itšego?
5 Batho ba bopilwe ka ‘seswantšho sa Modimo.’ (Gen. 1:27) Ke ka baka leo ba bantši ba bona ba kgonago go bonagatša dika tša Modimo, gaešita le ge ba dira seo ka tekanyo e sa swanego. Batho ba kgona go bontšhana lerato, botho le kwelobohloko. Ka ge ba bopilwe ba na le letswalo, ka tlhago ba tseba se se nepagetšego le se se fošagetšego, se se lokilego le se sebe, gaešita le ge ba fela ba dira diphošo. (Baroma 2:14, 15) Batho ba bantši ba rata dilo tše dibotse le tše di hlwekilego. Ka moka ga bona ba nyaka go phedišana le ba bangwe ka khutšo. Ba lemoga goba ba sa lemoge, ba kgona go bonagatša dika tša Modimo go fihla bokgoleng bjo itšego. Ka baka leo, ba swanelwa ke go hlomphiwa le go godišwa ka tekanyo e itšego.
KAMOO RE KA GODIŠAGO BA BANGWE KA TSELA YA MALEBA
6, 7. Dihlatse tša Jehofa di fapana bjang le batho ba bantši tabeng ya go godiša ba bangwe?
6 Re swanetše go tseba moo re felelago gona ge re godiša batho ba bangwe. Batho ba bantši ba laolwa kudu ke moya wa lefase la Sathane. Ke ka baka leo ba ratago go dira batho ba itšego medingwana ya bona go e na le gore ba no ba hlompha le go ba godiša ka tsela e lekanetšego. Ba hlompha ka mo go feteletšego baetapele ba bodumedi le ba dipolotiki, boradipapadi gotee le batho ba bangwe ba go tuma, e bile ba ba lebelela eka ke barongwa. Ka baka leo, bafsa le batho ba bagolo ba tšea batho bao e le mehlala ya bona, mohlomongwe ka go ekiša tsela yeo ba dirago dilo ka yona, tsela yeo ba aparago ka yona, goba yeo ba itshwarago ka yona.
7 Bakriste ba therešo ga ba godiše batho ka tsela e bjalo e feteletšego. Kriste ke motho a nnoši yo a kilego a phela mo lefaseng yo a re beetšego mohlala o phethagetšego wo re swanetšego go o latela. (1 Pet. 2:21) Modimo a ka se kwane le rena ge re ka godiša batho ba bangwe ka tsela e feteletšego. Re swanetše go dula re gopola therešo ye ya bohlokwa: “Bohle ba dirile sebe gomme ba hlaelelwa ke letago la Modimo.” (Baroma 3:23) Ruri ga se ra swanela go godiša motho le ge e le ofe tše ekego ke modingwana!
8, 9. (a) Dihlatse tša Jehofa di lebelela bjang bahlankedi ba mmušo? (b) Re swanetše go ba thekga go fihla bokgoleng bofe?
8 Lefaseng la lehono, batho ba bangwe ba hlankela maemong a phagamego. Ka mohlala, bahlankedi ba mmušo ba neilwe mošomo wa go thuša batho le go kgonthišetša gore ba latela melao. Mošomo wa bona o hola batho ka moka. Ke ka baka leo moapostola Paulo a eleditšego Bakriste gore ba lebelele bahlankedi ba bjalo ba mmušo e le “balaodi ba bagolo” bao re swanetšego go ikokobeletša bona. O itše go bona: “Neang bohle tše di ba swanelago, yo a swanelwago ke lekgetho, le mo nee lekgetho; . . . yo a swanelwago ke kgodišo, le mo nee kgodišo e bjalo.”
9 Ke ka baka leo Dihlatse tša Jehofa di godišago bahlankedi bao ba mmušo. Di dira seo ge di laelwa go dira bjalo, goba e le ge di latela setšo sa mo di dulago. Re dirišana gabotse le bahlankedi bao ba mmušo ge ba dutše ba dira mešomo ya bona. Eupša ga re ba godiše ka tsela e feteletšego goba go ba thekga dilong tšeo Modimo a di hloilego. Re ba godiša ka tsela yeo Mangwalo a rego re ba godiše ka yona. Re ka se robe melao ya Modimo goba ra tšea lehlakore ditabeng tša lefase e le ge re leka go ba kgahliša.
10. Bahlanka ba Jehofa ba bogologolo ba re beetše mohlala ofe o mobotse wa go dirišana le babuši le bahlankedi ba mmušo?
10 Bahlanka ba Jehofa ba bogologolo ba re beetše mohlala o mobotse wa go dirišana le babuši le bahlankedi ba mmušo. Ge Mmušo wa Roma o be o laela badudi ba dinageng tšeo o bego o di laola gore ba yo ingwadiša, Josefa le Maria ba ile ba dira seo. Ba ile ba tšea leeto la go ya Betlelehema gaešita le ge Maria a be a le kgauswi le go belega ngwana wa gagwe wa mathomo. (Luka 2:1-5) Ka morago ge Paulo a be a latofatšwa ka gore o tshetše molao, o ile a itwela ka tlhompho le go godiša Kgoši Heroda Agaripa le Fesito, yoo a bego a buša naga ya Judea yeo e bego e laolwa ke Mmušo wa Roma.
11, 12. (a) Ke ka baka la’ng tsela yeo re swarago bahlankedi ba mmušo ka yona e sa swane le yeo re swarago baetapele ba bodumedi? (b) Go ile gwa ba le mafelelo afe a mabotse ka morago ga gore Hlatse ya kua Austria e godiše radipolotiki yo a itšego?
11 Lega go le bjalo, Dihlatse tša Jehofa ga di sware baetapele ba bodumedi ka tsela e kgethegilego, gaešita le ge baetapele bao ba nyaka go swarwa bjalo. Madumedi a maaka a senya Modimo leina, e bile a ruta batho maaka a diriša Lentšu la Modimo. Ka baka leo, re hlompha baetapele ba bodumedi go no swana le batho ba bangwe, eupša ga se ra swanela go ba swara ka tsela e kgethegilego. Gopola gore Jesu o ile a botša baetapele ba bodumedi ba mehleng ya gagwe ka go lebanya gore ke baikaketši le bahlahli bao ba foufetšego. (Mat. 23:23, 24) Eupša go nea bahlankedi ba mmušo kgodišo yeo e ba swanetšego le go ba hlompha, go ka ba le mafelelo a mabotse kudu.
12 Ngwanabo rena Leopold Engleitner e be e le Hlatse e fišegago kua Austria, yoo Manazi a ilego a mo swara gomme a mo romela kampeng ya tlaišo kua Buchenwald ka terene. Monna yo mongwe wa mohlomphegi e lego Heinrich Gleissner le yena o be a golegilwe gomme a le ka tereneng yeo. E be e le radipolotiki wa kua Austria. Eupša Manazi a be a mo hloile kudu. Ge terene e lebile kampeng yeo ya tlaišo, ka tlhompho Ngwanabo rena Engleitner o ile a hlalosetša Gleissner ditumelo tša gagwe, gomme Gleissner a theetša ka kelohloko. Ka morago ga ntwa ya bobedi ya lefase, mohlomphegi Gleissner o ile a diriša leboelela matla a gagwe a bolaodi go thuša Dihlatse tša Jehofa tša kua Austria. Mohlomongwe o ka nagana ka ditšhegofatšo tše dingwe tšeo Dihlatse di bilego le tšona feela ka gobane di ile tša hlompha bahlankedi ba mmušo le go ba nea kgodišo yeo Beibele e rego re ba nee yona.
BATHO BA BANGWE BAO RE SWANETŠEGO GO BA GODIŠA
13. Ke bomang bao ka mo go kgethegilego re swanetšego go ba hlompha le go ba godiša, gona ka baka la’ng?
13 Re swanetše go godiša badumedigotee le rena le go ba hlompha, kudukudu bagolo bao ba re eteletšego pele. (Bala 1 Timotheo 5:17.) Re godiša bana babo rena ba go sa šetšwe gore ke ba morafo ofe, ba rutegile gakaakaang, ba na le maemo afe setšhabeng le gore ke bahumi goba badiidi. Beibele e ba bitša “dimpho tšeo e lego banna,” e bile e bontšha gore Modimo o ba šomiša kudu ka mokgatlong wa gagwe go re hlokomela. (Baef. 4:8) Nagana ka bagolo ba phuthego, balebeledi ba tikologo, ditho tša Komiti ya Lekala le ditho tša Sehlopha se Bušago. Bana babo rena ba lekgolong la pele la mengwaga ba be ba hlompha kudu bao ba bego ba etelela pele phuthego. Le rena re swanetše go dira bjalo. Ga re lebelele bana babo rena ba go tuma ka mokgatlong eka ke medingwana, goba go ba swara eka ke barongwa. Lega go le bjalo, re a ba hlompha le go ba godiša ka gobane ba šoma ka thata e bile ba ikokobeditše.
14, 15. Hlalosa phapano gare ga badiši ba makgonthe ba Bakriste le bao ba ipotšago gore ke badiši.
14 Bagolo bao ba re eteletšego pele ke badiši bao ba ikokobeditšego. Go bontšha gore ba ikokobeditše, ga ba nyake re ba swara eka ke batho ba go tuma. Ka baka leo, ba fapana kgole le baetapele ba bodumedi ba mehleng yeno le ba lekgolong la pele la mengwaga bao Jesu a boletšego ka bona gore: “Ba rata dibaka tša ka pelepele menyanyeng le ditulo tša ka pele disinagogeng, le go dumedišwa ka tlhompho marekišetšong le go bitšwa Rabi ke batho.”
15 Badiši ba makgonthe ba Bakriste ka boikokobetšo ba kwa mantšu a Jesu ao a rego: “Le se ke la bitšwa Rabi gobane Morutiši wa lena ke o tee, mola lena ka moka le le bana ba motho. Go feta moo, le se ke la bitša motho mo lefaseng la re tate, gobane Tatago lena ke o tee, Yo a lego legodimong. Le gona le se ke la bitšwa baetapele, gobane Moetapele wa lena ke o tee, Kriste. Eupša yo mogolo go le feta ka moka mo gare ga lena e swanetše go ba modiredi wa lena. Mang le mang yo a ikgodišago o tla kokobetšwa gomme mang le mang yo a ikokobetšago o tla godišwa.” (Mat. 23:8-12) Ke ka baka leo o bonago bagolo lefaseng ka moka ba ratwago, ba hlomphiwago le go godišwa ke badumedigotee le bona.
16. Ke ka baka la’ng o swanetše go tšwela pele o dira maiteko a go kwešiša seo Beibele e se bolelago mabapi le go godiša ba bangwe le go diriša seo o ithutilego sona?
16 Ke therešo gore go ka tšea nako gore re tsebe batho bao re swanetšego go ba godiša le tekanyo yeo re swanetšego go ba godiša ka yona. Seo se ile sa diragalela le Bakriste ba lekgolong la pele la mengwaga. (Dit. 10:22-26; 3 Joh. 9, 10) Eupša re swanetše go dira maiteko a go latela seo Beibele e se bolelago mabapi le go godiša ba bangwe. Ge re ka tseba batho bao re swanetšego go ba godiša le tekanyo yeo re swanetšego go ba godiša ka yona, Jehofa o tla re šegofatša kudu.
MEHOLA YA GO GODIŠA BA BANGWE KA TSELA YA MALEBA
17. E mengwe ya mehola ya go godiša bao ba lego maemong a phagamego ke efe?
17 Ge re ka hlompha bao ba lego maemong a phagamego le go ba godiša, ba ka re thuša gore re bolele ditaba tše dibotse ntle le tšhitišo. Gantši ba feleletša ba lemoga gore re dira mošomo o mobotse. Mengwageng e mmalwa e fetilego, Birgit, e lego mmulamadibogo wa kua Jeremane, o ile a ya moletlwaneng wa bao ba phasitšego dithuto tša bona sekolong seo morwedi wa gagwe a bego a tsena go sona. Barutiši ba ile ba botša Birgit gore ba thabetše go ruta bana ba Dihlatse go theoša le mengwaga. Ba ile ba bolela gore sekolong sa bona go be go ka se thabiše ge nkabe go be go se na bana ba Dihlatse. Birgit o ile a re go bona: “Bana ba rena ba rutwa go phela ka melao ya Modimo, le gona ba rutwa gore ba hlomphe barutiši ba bona le go ba godiša.” Morutiši yo mongwe o ile a re go Birgit: “Ge nkabe bana ka moka ba swana le ba Dihlatse tša Jehofa, sekolong go be go tla swana le paradeiseng.” Ka morago ga dibeke tše mmalwa, yo mongwe wa barutiši bao o ile a ba gona kopanong ya selete kua Leipzig.
18, 19. Ke ka baka la’ng re sa swanela go nea bagolo kgodišo e feteletšego?
18 Ke therešo gore ge re godiša bagolo ka phuthegong re swanetše go dira bjalo re hlahlwa ke melao ya motheo e holago le e phethagetšego yeo e lego ka Lentšung la Modimo. (Bala Baheberu 13:7, 17.) Re swanetše go ba reta ka ge ba šoma ka thata e bile re latele tlhahlo yeo ba re neago yona. Ge re ka dira bjalo, re tla ba thuša gore ba tšwele pele ba phetha maikarabelo a bona ka lethabo. Eupša se ga se re gore re leke go ekiša mogolo yo re naganago gore o a re kgahla. Ga se ra swanela go ekiša tlwaa tsela yeo a aparago ka yona le go itokiša, tsela yeo a fago dipolelo ka yona goba gaešita le tsela yeo a bolelago ka yona. Ge re ka dira bjalo, re ka ipakela mahlo a batho. Ga se ra swanela go lebala gore mogolo yoo ke motho go swana le rena. Motho yo re swanetšego go mo latela le go mo ekiša ke Kriste.
19 Ge re hlompha bagolo le go ba godiša ka tsela e lekanetšego, gomme re sa ba sware eka ke batho ba maemo, re a ba thuša. Re ba thuša gore ba se ke ba thoma go ikgogomoša, go ikwa ba phala ba bangwe goba go ipona.
20. Go godiša ba bangwe go re thuša bjang?
20 Go godiša ba bangwe go re thuša gore re se ke ra ipona re le ba bohlokwa kudu. Go re thuša gore re se ke ra ipetha sehuba ge batho ba bangwe ba re godiša. Le gona go re thuša gore re sepedišane le mokgatlo wa Jehofa
21. Ke’ng seo se re thabišago kudu ge re nea ba bangwe kgodišo yeo e ba swanetšego?
21 Selo seo se re thabišago kudu ge re nea ba bangwe kgodišo yeo e ba swanetšego ke gore re thabiša Modimo. Ge re dira bjalo, re bontšha gore re a mo kwa le gore re a mmotegela. Seo se mo thuša gore a kgone go araba motho le ge e le ofe yo a mo kwerago. (Die. 27:11) Lefase le tletše ka batho bao ba godišago batho ba bangwe ka tsela e fošagetšego. Rena re leboga gore Jehofa o re ruta kamoo re swanetšego go godiša batho ba bangwe.


c: text/html

text:
Thuto 14
Ke ka Baka la Eng Modimo a Ena le Mokgatlo?
1. Ke ka baka la eng Modimo a ile a rulaganya Baisiraele ba bogologolo?
Modimo o ile a rulaganya ditlogolo tša mopatriareka Aborahama gore e be setšhaba gomme a di nea sehlopha sa melao. O ile a bitša setšhaba seo gore ke “Isiraele” gomme a dira gore se hlokomele borapedi bja therešo le lentšu la gagwe. (Psalme 147:19, 20) Ka baka leo, batho ba ditšhaba ka moka ba be ba ka holwa ke Isiraele.
Modimo o ile a kgetha Baisiraele gore e be dihlatse tša gagwe. Histori ya bona ya bogologolo e bontšha kamoo batho ba holegago ka gona ge ba ekwa melao ya Modimo. (Doiteronomio 4:6) Ka gona, batho ba bangwe ba be ba ka kgona go tseba Modimo wa therešo ka go ithuta go Baisiraele.
2. Ke ka baka la eng Bakriste ba therešo ba rulagantšwe?
Ge nako e dutše e eya, Isiraele e ile ya se sa amogelwa ke Modimo, gomme Jehofa o ile a bea phuthego ya Bokriste legatong la setšhaba seo. (Mateo 21:43; 23:37, 38) Ga bjale, Bakriste ba therešo ba hlankela e le dihlatse tša Jehofa legatong la Baisiraele.
Jesu o ile a rulaganya balatedi ba gagwe gore ba dire boboledi le go dira barutiwa ditšhabeng ka moka. (Mateo 10:7, 11; 24:14; 28:19, 20) Modiro wo o fihla seremong sa wona ga bjale, bofelong bja tshepedišo ya gona bjale ya dilo. Ke la mathomo Jehofa a kopanya batho ba dimilione ba tšwago ditšhabeng ka moka borapeding bja therešo. (Kutollo 7:9, 10) Bakriste ba therešo ba rulagantšwe gore ba kgothatšane le go thušana. Lefaseng ka moka ba na le lenaneo le le swanago la thuto ya Beibele dibokeng tša bona.
3. Mokgatlo wa mehleng yeno wa Dihlatse tša Jehofa o thomile bjang?
Nywageng ya bo-1870, sehlopha se senyenyane sa barutwana ba Beibele se ile sa thoma go utolla lefsa ditherešo tša Beibele tšeo e bego e le kgale di timetše. Ba be ba tseba gore Jesu o be a rulagantše phuthego ya Bokriste gore e dire boboledi, ka baka leo, ba ile ba thoma lesolo la ditšhabatšhaba la go bolela ka Mmušo. Ka 1931 ba ile ba amogela leina la Dihlatse tša Jehofa.
4. Dihlatse tša Jehofa di rulagantšwe bjang?
Lekgolong la pele la nywaga, diphuthego tša Bokriste dinageng tše dintši di be di holwa ke sehlopha sa motheo se bušago seo se bego se lemoga gore Jesu ke Hlogo ya phuthego. (Ditiro 16:4, 5) Ka mo go swanago lehono, Dihlatse tša Jehofa di holwa ke tlhahlo ya Sehlopha se Bušago sa bagolo ba nago le phihlelo. Se okamela diofisi tša makala tša Dihlatse tša Jehofa tšeo di fetolelago, di gatišago le go aba didirišwa tša go ithuta Beibele ka maleme a ka godimo ga a 600. Ka baka leo, Sehlopha se Bušago se kgona go nea diphuthego tša ka godimo ga tše 100 000 lefaseng ka bophara kgothatšo le tlhahlo ya Mangwalo. Phuthegong e nngwe le e nngwe, banna ba swanelegago ba hlankela e le bagolo, goba balebeledi. Banna ba ba hlokomela mohlape wa Modimo ka lerato.
Dihlatse tša Jehofa di rulagantšwe gore di bolele ditaba tše dibotse le go dira barutiwa. Go swana le baapostola, re dira boboledi ka ntlo le ntlo. (Ditiro 20:20) Gape re ithaopela go ithuta Beibele le batho bao ba tlogago ba rata therešo. Eupša Dihlatse tša Jehofa ga se mokgatlo feela. Re lapa leo le nago le Tate yo lerato. Re bana ba motho bao ba hlokomelanago. (2 Bathesalonika 1:3) Ka ge batho ba Jehofa ba rulaganyeditšwe go kgahla Modimo le go thuša ba bangwe, ba bopa lapa leo le thabilego kudu lefaseng.
Ithute ka mo go Oketšegilego
Ke Eng Seo ge e le Gabotse Beibele e se Rutago?
Dula Leratong la Modimo
Re ka bontšha lerato le tebogo bjang dilong ka moka tšeo Modimo a re diretšego tšona?
KE BOMANG BAO BA DIRAGO THATO YA JEHOFA LEHONO?
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mareka 1:1-45
1 Ditaba tše dibotse ka Jesu Kriste di thoma mo.2 Go etša ge go ngwadilwe ka pukung ya moporofeta Jesaya gwa thwe: “(Bonang! Ke roma motseta wa ka pele ga gago, yo a tlago go lokiša tsela ya gago);+3 theetšang! Motho yo mongwe o goeletša a le lešokeng o re: ‘Lokišang tsela ya Jehofa! Dirang gore ditsela tša gagwe di otlologe,’”+4 ka gona Johane Mokolobetši o tšweletše lešokeng, a bolela ka kolobetšo yeo e lego sešupo sa boitsholo bakeng sa tebalelo ya dibe.+5 Ka baka leo, selete ka moka sa Judea le baagi ka moka ba Jerusalema ba ya go yena gomme a ba kolobetša Nokeng ya Jorodane, ba ipobola dibe tša bona phatlalatša.+6 Bjale Johane o be a apere boya bja kamela a bile a itlemile letheka ka lepanta la letlalo,+ a eja ditšie+ le todi ya dinose tša naga.+7 O be a fela a bolela, a re: “Ka morago ga ka go tla yo a mphetago ka matla; ga se gwa ntshwanela go inama ka hunolla marala a diramphašane tša gagwe.+8 Nna ke le kolobeditše ka meetse, eupša yena o tla le kolobetša ka moya o mokgethwa.”+9 Matšatšing ao Jesu a tla a etšwa Natsaretha ya Galilea gomme a kolobetšwa Nokeng ya Jorodane ke Johane.+10 Gateetee ge a etšwa meetseng a bona magodimo a bulega, moya o mokgethwa o theogela go yena o le bjalo ka leeba,+11 gomme lentšu la tšwa legodimong le re: “O Morwa wa ka, morategi; ke go amogetše.”+12 Gateetee moya wa mo šušumetša gore a ye lešokeng.+13 Ka gona, a dula a le lešokeng matšatši a masomenne+ a lekwa ke Sathane.+ O be a na le diphoofolo tša naga, eupša barongwa ba be ba mo hlankela.+14 Bjale ka morago ga ge Johane a swerwe, Jesu a ya Galilea,+ a bolela ditaba tše dibotse tša Modimo+15 a re: “Nako e beilwego e fihlile+ gomme Mmušo wa Modimo o batametše. Itsholeng+ gomme le be le tumelo ditabeng tše dibotse.”16 Ge a dutše a sepela go bapa le Lewatle la Galilea a bona Simone*+ le Andrea ngwanabo Simone ba lahlela malokwa a bona lewatleng, gobane e be e le barei ba dihlapi.+17 Ka gona Jesu a re go bona: “Ntšhaleng morago, ke tla le dira barei ba batho.”+18 Ke moka ba tlogela malokwa a bona gateetee ba mo latela.+19 Eitše ge a ile pejana a bona Jakobo morwa wa Tsebedeo le Johane ngwanabo nakong ya ge ba be ba le sekepeng sa bona ba lokiša malokwa a bona,+20 yena a ba bitša ka ntle le go dikadika. Bona ba tlogela tatago bona Tsebedeo ka sekepeng le banna bao ba thwetšwego gomme ba mo šala morago.21 Ba tloga ba ya Kaperenaume.+Eitše ge e eba Sabatha a tsena sinagogeng a thoma go ruta.22 Ba makatšwa ke mokgwa wa gagwe wa go ruta,+ gobane o be a ba ruta bjalo ka motho yo a nago le matla a bolaodi, e sego bjalo ka bamangwalo.+23 Ka yona nako yeo, sinagogeng ya bona go be go na le monna yo a bego a tsenwe ke moya o sa hlwekago, gomme o be a goeletša,+24 a re: “O tletše eng mo wena Jesu wa Monatsaretha?+ Na o tletše go re fediša? Ke tseba+ gabotse gore o mang, o Mokgethwa+ wa Modimo.”+25 Eupša Jesu a o kgalemela a re: “Homola gomme o tšwe go yena!”+26 Moya o sa hlwekago, ka morago ga go mo utlautla le go goeletša ka lentšu le legolo, wa tšwa go yena.+27 Bjale, batho ka moka ba be ba maketše kudu moo ba ilego ba boledišana seng sa bona ba re: “Ke eng se? Thuto ye a e rutago ke e mpsha! Gaešita le meoya e sa hlwekago o e laela ka matla gomme e a mo kwa.”+28 Ka gona, pego mabapi le yena ya phatlalalela gateetee mathokong ohle nageng ka moka go dikologa Galilea.+29 Ba tloga sinagogeng gateetee ba ya legaeng la Simone+ le Andrea ba na le Jakobo le Johane.30 Bjale mmatswale wa Simone+ o be a robetše a swerwe ke letadi,+ gomme gateetee ba mmotša ka yena.31 A ya go yena a mo tsoša, a mo swara ka seatla, letadi leo la fola+ gomme a ba direla dijo.+32 Eitše ge e šetše e le mantšiboa, ge letšatši le sobetše, batho ba tliša go yena bohle bao ba bego ba babja+ le bao ba bego ba na le batemona,+33 motse ka moka o be o kgobokane gona moo mojako.34 Ka gona, a fodiša ba bantši bao ba bego ba babja ba swerwe ke malwetši a fapafapanego,+ a ba a leleka batemona ba bantši, eupša o be a sa dumelele batemona go bolela, gobane ba be ba mo tseba gore ke Kriste.+35 Ya re e sa le ka masa ge go be go sa swifetše, a tsoga a ya ka ntle a leba lefelong le le lego lekatana+ gomme a rapela.+36 Lega go le bjalo, Simone le bao ba bego ba na le yena ba mo tsoma37 ba mo hwetša, ba re go yena: “Bohle ba a go nyaka.”38 Eupša a re go bona: “A re yeng go gongwe, metseng yeo e lego kgauswi, gore ke yo bolela+ le moo gobane ke tletše wona morero wo.”+39 Ka kgonthe a ya, a bolela disinagogeng tša bona Galilea ka moka ga yona, a leleka le batemona.+40 Gape gwa tla molephera go yena, a mo lopa a bile a khuname, a re go yena: “Ge feela o rata, o ka ntlhwekiša.”+41 Ge a re’alo, Jesu a hlomoga pelo+ a otlolla letsogo la gagwe a mo kgwatha gomme a re go yena: “Ke a rata. Hlweka.”+42 Lephera la mo tloga ka yona nako yeo, a hlweka.+43 Go feta moo, a mo nea ditaelo tše matla gomme gateetee a mo fa tsela,44 a re go yena: “O bone gore o se ke wa botša motho selo, eupša eya o iponagatše go moperisita+ gomme o dire sebego ka dilo tšeo Moshe a di laetšego+ e le gore o hlwekišwe, gore e be bohlatse go bona.”+45 Eupša monna yoo o itše ge a sepetše a thoma go tsebatša taba yeo kudu le go e gaša ka gohle, moo Jesu a ilego a se sa kgona go tsena motseng phatlalatša, eupša a tšwela pele a le ka ntle mafelong a lego lekatana. Lega go le bjalo ba ile ba dula ba etla go yena go tšwa mathokong ohle.+


text:
Na Motho a ka Kgetha go Tlogela go ba yo Mongwe wa Dihlatse tša Jehofa?
Ee. Motho a ka kgetha go se sa ba setho sa mokgatlo wa rena ka ditsela tše di latelago tše pedi:
A ka kgopela. Motho a ka bolela goba a ka ngwala lengwalo leo le hlalosago phetho ya gagwe ya gore ga a sa nyaka go ba yo mongwe wa Dihlatse tša Jehofa.
Ka ditiro. Motho a ka dira selo se itšego seo se bontšhago gore ga a sa nyaka go ba yo mongwe wa Dihlatse tša Jehofa. (1 Petro 5:9) Ka mohlala, a ka ba setho sa bodumedi bjo bongwe gomme a bolela gore ga a nyake go tlogela bodumedi bjoo.
—1 Johane 2: 19.
Le dira’ng ge e ba motho a se sa botša ba bangwe ditaba tše dibotse goba a se sa tla dibokeng tša lena? Na le lebelela motho yoo e sa le Hlatse ya Jehofa?
Ee. Go tlogela go ba yo mongwe wa Dihlatse, goba go ikarola, go fapana le go fokola tumelong. Gantši batho bao ka nakwana ba gogago maoto goba ba se sa hlankelago Modimo ga se gore ga ba sa na tumelo, eupša ba no ba ba fedile matla. Go e na le gore re ba hlokomologe, re leka go ba kgothatša le go ba thekga. (1 Bathesalonika 5:
Lega go le bjalo, bagolo ga ba na tshwanelo ya go gapeletša motho gore a dule e le yo mongwe wa Dihlatse tša Jehofa. Motho yo mongwe le yo mongwe o ikgethela bodumedi. (Joshua 24:15) Re dumela gore bao ba hlankelago Modimo ba swanetše go dira seo ka go rata le ka go tšwa pelong.


text:
Taba ya Letlakala la ka Ntle | BEIBELE E RE’NG KA BOPHELO LE LEHU?
Na ge Motho a Hwile o sa Tšwela Pele a Phela?
BATHO ba na le dikgopolo tše dintši le tše di fapafapanego ka bophelo le lehu. Ba bangwe ba nagana gore ge ba hwile ba tla tšwela pele ba phela, mohlomongwe ba le ka sebopego se sengwe goba ba phela lefelong le lengwe. Ba bangwe ba nagana gore ba tla tswalwa gape gore ba phele bophelo bjo bongwe. Ba bangwe bona ba nagana gore lehu ke mafelelo a dilo ka moka.
Le wena o ka ba o na le seo o se dumelago ka taba ye, go ithekgile ka tsela yeo o godišitšwego ka yona goba setšo sa geno. Ka ge go na le dikgopolo tše di fapafapanego mabapi le seo se diregago ge motho a ehwa, na go na le motho yoo a ka re thušago goba moo re ka hwetšago dikarabo tšeo re ka di tshepago le tša therešo tša potšišo ye yeo e gakantšhago?
Baetapele ba bodumedi ba tšere mengwaga e makgolo ba ruta thuto ya gore moya wa motho ga o hwe. Balatedi ba mo e nyakilego go ba madumedi ka moka a magolo—Bakriste, Mahindu, Bajuda, Mamoseleme le ba bangwe—ba dumela gore go na le moya o sa hwego, woo go thwego o phologa lehu la mmele le go tšwela pele o phela lefelong la moya. Ka lehlakoreng le lengwe, Mabuddha a dumela gore ge matla a monagano ao a lego mothong a tswalwa gape ka makga a mantši, a fihla boemong bja lethabo bjo bo bitšwago Nirvana.
Ka baka la dithuto tše bjalo, batho ba bantši lefaseng ka bophara ba dumela gore lehu le bulela motho mojako wa go yo phela lefaseng le lengwe. Ka baka leo, ba bantši ba tšea lehu e le mogato o bohlokwa bophelong, e bile ba tšea lehu e le thato ya Modimo. Eupša Beibele e re’ng ka taba ye? Hle bala sehlogo se se latelago. Karabo ya gona e ka go makatša.


text:
KGAOLO YA LESOME-SESWAI
Kolobetšo le Tswalano ya Gago le Modimo
Kolobetšo ya Bokriste e dirwa bjang?
Ke megato efe yeo o swanetšego go e gata bakeng sa gore o swanelegele go kolobetšwa?
Motho o ineela bjang go Modimo?
Lebaka le le kgethegilego la go kolobetšwa ke lefe?
1. Ke ka baka la’ng letona la kgoro la mo-Ethiopia le ile la kgopela go kolobetšwa?
“BONA! Bodiba bja meetse; ke’ng seo se nthibelago go kolobetšwa?” Potšišo yeo e ile ya botšišwa ke letona la kgoro la mo-Ethiopia lekgolong la pele la nywaga. Mokriste yo a bitšwago Filipi o be a ile a mmontšha bohlatse bja gore Jesu e be e le Mesia yo a holofeditšwego. A kgomilwe ka mo go tseneletšego ke seo a ithutilego sona go tšwa Mangwalong, monna wa mo-Ethiopia o ile a gata mogato. O ile a bontšha gore o be a nyaka go kolobetšwa!—Ditiro 8:26-36.
2. Ke ka baka la’ng o swanetše go naganišiša ka kolobetšo?
2 Ge e ba o ithutile ka kelohloko dikgaolo tša mathomo tša puku ye le yo mongwe wa Dihlatse tša Jehofa, o ka ikwa o nyaka go botšiša gore, ‘Ke’ng seo se nthibelago gore ke kolobetšwe?’ Go fihla ga bjale o šetše o ithutile ka kholofetšo ya Beibele ya bophelo bjo bo sa felego Paradeiseng. (Luka 23:43; Kutollo 21:3, 4) Le gona o ithutile ka boemo bja kgonthe bja bahu le ka kholofelo ya tsogo. (Mmoledi 9:5; Johane 5:28, 29) Mohlomongwe o be o dutše o kopanela le Dihlatse tša Jehofa dibokeng tša tšona tša phuthego gomme o iponetše ka noši go ba ga bona bodumeding bja therešo. (Johane 13:35) Sa bohlokwa kudu ke gore o ka ba o šetše o thomile go godiša tswalano ya gago ka noši le Jehofa Modimo.
3. (a) Ke taelo efe yeo Jesu a ilego a e nea balatedi ba gagwe? (b) Kolobetšo ya meetse e dirwa bjang?
3 O ka bontšha bjang gore o nyaka go hlankela Modimo? Jesu o boditše balatedi ba gagwe gore: “E-yang le dire batho ba ditšhaba ka moka barutiwa, le ba [kolobetše].” (Mateo 28:19) Jesu ka boyena o beile mohlala ka gore a kolobetšwe ka meetseng. Ga se a ka a gašwa ka meetse e bile ga se gwa fo tšhelwa meetse hlogong ya gagwe. (Mateo 3:16) Lentšu “kolobetša” le tšwa polelwaneng ya Segerika yeo e bolelago “go ina.” Ka gona kolobetšo ya Bokriste e bolela go inwa ka mo go feletšego ka meetseng.
4. Kolobetšo ya meetse e bontšha’ng?
4 Kolobetšo ya meetse ke senyakwa go bohle bao ba nyakago go ba le tswalano le Jehofa Modimo. Kolobetšo ya phatlalatša e bontšha kganyogo ya gago ya go nyaka go hlankela Modimo. E bontšha gore o thabela go dira thato ya Jehofa. (Psalme 40:7, 8) Lega go le bjalo, e le gore o swanelegele go kolobetšwa o swanetše go gata megato e itšego.
GO NYAKEGA TSEBO LE TUMELO
5. (a) Mogato wa pele wa gore o swanelegele kolobetšo ke ofe? (b) Ke ka baka la’ng diboka tša Bokriste e le tše bohlokwa?
5 O šetše o thomile go gata mogato wa pele. Bjang? Ka go hwetša tsebo ka Jehofa Modimo le Jesu Kriste, mohlomongwe ka go ithuta Beibele ka tsela e rulagantšwego. (Johane 17:3) Eupša go sa na le mo gontši mo o swanetšego go ithuta gona. Bakriste ba swanetše go tlala ka “tsebo e nepagetšego ya thato ya [Modimo].” (Ba-Kolose 1:9) Go ba gona dibokeng tša phuthego tša Dihlatse tša Jehofa ke thušo e kgolo tabeng ye. Go bohlokwa gore re be gona dibokeng tše bjalo. (Ba-Hebere 10:24, 25) Go ba gona dibokeng ka mehla go tla go thuša gore o oketše tsebo ya gago ka Modimo.
6. Ke tsebo e kaaka’ng ya Beibele yeo o swanetšego go ba le yona e le gore o swanelegele go kolobetšwa?
6 Ke therešo gore ga go nyakege gore o tsebe dilo ka moka tšeo di lego ka Beibeleng e le gore o swanelegele go kolobetšwa. Letona la kgoro la mo-Ethiopia le be le e-na le tsebo e itšego, eupša le be le nyaka thušo ya gore le kwešiše dikarolo tše itšego tša Mangwalo. (Ditiro 8:30, 31) Ka mo go swanago, go sa dutše go na le mo gontši moo o swanetšego go ithuta gona. Ge e le gabotse, o ka se tsoge o feditše go ithuta ka Modimo. (Mmoledi 3:11) Lega go le bjalo, pele o ka kolobetšwa o swanetše go tseba le go amogela bonyenyane dithuto tša Beibele tša motheo. (Ba-Hebere 5:12) Dithuto tše bjalo di akaretša therešo mabapi le boemo bja bahu le bohlokwa bja leina la Modimo le Mmušo wa gagwe.
7. Go ithuta Beibele go swanetše go go kgoma bjang?
7 Lega go le bjalo, tsebo e nnoši ga se ya lekana, ka gobane “ka ntle le tumelo go kgahliša Modimo gabotse ga go kgonege.” (Ba-Hebere 11:6) Beibele e re botša gore ge batho ba bangwe motseng wa bogologolo wa Korinthe ba be ba e-kwa molaetša wo o bego o newa ke Bakriste, ba ile “ba thoma go dumela gomme ba kolobetšwa.” (Ditiro 18:8) Ka tsela e swanago, thuto ya Beibele e swanetše go go tlatša ka tumelo ya gore ke Lentšu la Modimo le le buduletšwego. Thuto ya Beibele e swanetše go go thuša gore o be le tumelo dikholofetšong tša Modimo le matleng a phološago a sehlabelo sa Jesu.—Jošua 23:14; Ditiro 4:12; 2 Timotheo 3:16, 17.
GO BOTŠA BA BANGWE THEREŠO YA BEIBELE
8. Ke’ng seo se tlago go go tutueletša gore o botše ba bangwe seo o ithutilego sona?
8 Ge tumelo e dutše e gola ka pelong ya gago, o tla hwetša go le thata go se botše ba bangwe seo o ithutilego sona. (Jeremia 20:9) O tla tutueletšega kudu gore o bolele le ba bangwe ka Modimo le merero ya gagwe.—2 Ba-Korinthe 4:13.
9, 10. (a) Ke bomang bao o ka thomago go ba botša therešo ya Beibele? (b) Ke’ng seo o swanetšego go se dira ge e ba o nyaka go tšea karolo modirong o rulagantšwego wa go ruta wa Dihlatse tša Jehofa?
9 O ka thoma go botša ba bangwe therešo ya Beibele ka go bolela ka yona ka bohlale go ba leloko la geno, bagwera, baagišani le bašomi-gotee le wena. Ge nako e dutše e e-ya o tla nyaka go tšea karolo modirong o rulagantšwego wa go ruta wa Dihlatse tša Jehofa. Ge o dutše o dira bjalo, ikwe o lokologile go bolela ka se le Hlatse yeo e go rutago Beibele. Ge go bonagala gore o swanelegela go dira bodiredi bja phatlalatša, go tla dirwa dithulaganyo tša gore wena le morutiši wa gago le kopane le bagolo ba babedi ba phuthego.
10 Se se tla go kgoniša gore o tlwaelane gakaone le ba bangwe ba bagolo ba Bakriste bao ba dišago mohlape wa Modimo. (Ditiro 20:28; 1 Petro 5:2, 3) Ge e ba bagolo ba ba bona gore o a kwešiša gomme o dumela dithuto tša motheo tša Beibele, o phela ka go dumelelana le melao ya motheo ya Modimo e bile o tloga o nyaka go ba yo mongwe wa Dihlatse tša Jehofa, ba tla go tsebiša gore o swanelegela go tšea karolo bodireding bja phatlalatša o le mogoeledi yo a sa kolobetšwago wa ditaba tše dibotse.
11. Ke diphetogo dife tšeo ba bangwe ba ka swanelwago ke go di dira pele ba swanelegela go ba bodireding bja phatlalatša?
11 Ka lehlakoreng le lengwe, o ka swanelwa ke go dira diphetogo tše itšego mekgweng ya gago ya bophelo e le gore o swanelege bakeng sa bodiredi bja phatlalatša. Se se ka akaretša go tlogela mekgwa yeo o bego o e utela ba bangwe. Ka baka leo, pele o botšiša ka go ba mogoeledi yo a sa kolobetšwago, o swanetše go ba o lokologile go direng dibe tše dikgolo tše bjalo ka boitshwaro bjo bo gobogilego bja tša botona le botshadi, botagwa le go diriša dihlare-tagi gampe.—1 Ba-Korinthe 6:9, 10; Ba-Galatia 5:19-21.
GO ITSHOLA LE GO SOKOLOGA
12. Ke ka baka la’ng go itshola go nyakega?
12 Megato e mengwe e swanetše go gatwa pele o swanelegela go ka kolobetšwa. Moapostola Petro o itše: “Itsholeng gomme le sokologe e le gore dibe tša lena di phumolwe.” (Ditiro 3:19) Go itshola ke go ikwa o nyamile kudu ka baka la seo o se dirilego. Ke mo go swanetšego gore motho a lemoge go nyakega ga go itshola ge e ba a ile a phela bophelo bjo bo gobogilego, eupša gape go a nyakega gaešita le ge motho a ile a phela bophelo bjo bo leka-lekanego bjo bo hlwekilego bja boitshwaro. Ka baka la’ng? Ka gobane batho ka moka ke badira-dibe gomme ba nyaka tebalelo ya Modimo. (Ba-Roma 3:23; 5:12) Pele o ithuta Beibele, o be o sa tsebe seo thato ya Modimo e lego sona. Ka gona o be o ka phela bjang ka go dumelelana ka mo go feletšego le thato ya gagwe? Ka gona, go itshola go a nyakega.
13. Go sokologa ke’ng?
13 Go itshola go swanetše go latelwa ke go sokologa. O swanetše go dira seo se fetago go itshola. O swanetše go lahla tsela ya gago ya nakong e fetilego ya go phela gomme o ikemišetše kudu gore o tla dira seo e lego se se nepagetšego go tloga ga bjale. Go itshola le go sokologa ke megato yeo o swanetšego go e gata pele o ka kolobetšwa.
GO INEELA
14. Ke mogato ofe o bohlokwa woo o swanetšego go o gata pele o ka kolobetšwa?
14 Go na le mogato o mongwe o bohlokwa woo o swanetšego go o gata pele o ka kolobetšwa. O swanetše go ineela go Jehofa Modimo.
15, 16. Go ineela go Modimo go bolela’ng, gomme ke’ng seo se šušumeletšago motho gore a dire se?
15 Ge o ineela go Jehofa Modimo ka thapelo e tšwago pelong, o holofetša go mo nea boineelo bja gago bjo bo feletšego ka mo go sa felego. (Doiteronomio 6:15) Eupša ke ka baka la’ng motho a ka nyaka go dira bjalo? Go araba potšišo yeo, a re re monna o thomile go fereya mosadi. Ge monna a ithuta mo gontši ka yena gomme a bona gore o na le dika tše dibotse, ke moo a tlago go ikwa a gogelwa go yena. Ke ga tlhago gore ge nako e dutše e e-ya monna o tla mo kgopela gore ba nyalane. Ke therešo gore go nyala go tla bolela go ba le boikarabelo bjo bo oketšegilego. Eupša lerato le tla mo šušumeletša gore a tšee mogato woo o bohlokwa.
16 Ge o thomile go tseba Jehofa le go mo rata, o tutueletšega gore o mo hlankele ka ntle le dipelaelo goba go bea mellwane e itšego ya go mo rapela. Mang le mang yo a nyakago go latela Morwa wa Modimo e lego Jesu Kriste, o swanetše gore “a itatole.” (Mareka 8:34) Re itatola ka go kgonthišetša gore dikganyogo tša rena ka noši le dipakane ga di thibele go kwa ga rena Modimo ka mo go feletšego. Ka gona pele o ka kolobetšwa, go dira thato ya Jehofa Modimo e swanetše go ba morero wa gago o mogolo bophelong.—1 Petro 4:2.
GO FENYA POIFO YA GO PALELWA
17. Ke ka baka la’ng ba bangwe ba ka dika-dika go ineela go Modimo?
17 Ba bangwe ba dika-dika go ineela go Jehofa ka gobane ka tsela e itšego ba boifa go gata mogato o bjalo o bohlokwa. Ba ka boifa go ba bao ba ikarabelago go Modimo bjalo ka Bakriste ba ineetšego. Ka ge ba boifa gore ba ka palelwa gomme ba nyamiša Jehofa, ba nagana gore go kaone kudu gore ba se ineele go yena.
18. Ke’ng seo se ka go šušumeletšago go ineela go Jehofa?
18 Ge o dutše o ithuta go rata Jehofa, o tla tutueletšega gore o ineele go yena gomme o dire seo o ka se kgonago gore o phelele boineelo bjoo. (Mmoledi 5:4) Ka morago ga go ineela, ga go pelaelo gore o tla nyaka go ‘sepela ka mo go swanetšego Jehofa gore o mo kgahliše ka mo go tletšego.’ (Ba-Kolose 1:10) Ka baka la lerato la gago la go rata Modimo, o ka se nagane gore go thata kudu go dira thato ya gagwe. Ga go pelaelo gore o tla dumelelana le moapostola Johane yo a ngwadilego gore: “Se ke seo lerato la Modimo le se bolelago, gore re boloke ditaelo tša gagwe; gomme ditaelo tša gagwe ga di boima.”—1 Johane 5:3.
19. Ke ka baka la’ng o sa swanela go boifa go ineela go Modimo?
19 Ga go nyakega gore o be yo a phethagetšego gore o ineele go Modimo. Jehofa o tseba mafokodi a gago e bile ga a letela gore o dire go feta kamoo o ka kgonago go dira ka gona. (Psalme 103:14) O nyaka gore o atlege gomme o tla go thekga le go go thuša. (Jesaya 41:10) O ka kgodišega gore ge e ba o bota Jehofa ka pelo ya gago ka moka o tla “xo thulêla tsela.”—Diema 3:5, 6.
GO BONTŠHA BOINEELO BJA GAGO KA GO KOLOBETŠWA
20. Ke ka baka la’ng go ineela go Jehofa e ka se dule e le taba ya sephiri?
20 Go nagana ka dilo tšeo re sa tšwago go di ahla-ahla go ka go thuša gore o ineele go Jehofa ka thapelo. Yo mongwe le yo mongwe yo a ratago Modimo e le ka kgonthe le yena o swanetše go “bolela phatlalatša ka molomo bakeng sa phološo.” (Ba-Roma 10:10) O dira bjang seo?
21, 22. O ka “bolela phatlalatša” bjang tumelo ya gago?
21 O swanetše go tsebiša molomaganyi wa sehlopha sa bagolo wa phuthego ya geno gore o nyaka go kolobetšwa. O tla rulaganya gore bagolo ba bangwe ba boeletše le wena dipotšišo tše mmalwa tšeo di akaretšago dithuto tša motheo tša Beibele. Ge e ba bagolo ba ba dumelelana ka gore o a swanelega, ba tla go botša gore o ka kolobetšwa kopanong e latelago. * Polelo yeo e ahla-ahlago seo se bolelwago ke kolobetšo gantši e a newa dipokanong tše bjalo. Ke moka seboledi se laletša bohle bao ba yago kolobetšong gore ba arabe dipotšišo tše pedi tše bonolo e le tsela e nngwe ya go “bolela phatlalatša” tumelo ya bona ka molomo.
22 Ke kolobetšo ka boyona yeo e tsebatšago phatlalatša gore o ineetše go Modimo le gore ga bjale o yo mongwe wa Dihlatse tša Jehofa. Bao ba yago kolobetšong ba inwa ka mo go feletšego ka meetseng go bontšha phatlalatša gore ba ineetše go Jehofa.
SEO SE BOLELWAGO KE KOLOBETŠO YA GAGO
23. Go kolobetšwa “leineng la Tate le la Morwa le la moya o mokgethwa” go bolela’ng?
23 Jesu o boletše gore barutiwa ba gagwe ba tla kolobetšwa “leineng la Tate le la Morwa le la moya o mokgethwa.” (Mateo 28:19) Se se bolela gore yo a yago kolobetšong o lemoga bolaodi bja Jehofa Modimo le bja Jesu Kriste. (Psalme 83:18; Mateo 28:18) E bile o lemoga seo moya o mokgethwa wa Modimo goba matla a šomago a se dirago.—Ba-Galatia 5:22, 23; 2 Petro 1:21.
24, 25. (a) Kolobetšo e bontšha’ng? (b) Ke potšišo efe yeo e swanetšego go arabja?
24 Lega go le bjalo, kolobetšo ga e fo ba go hlapa. Ke sešupo sa selo se sengwe se bohlokwa kudu. Go tsena ka tlase ga meetse go bontšha gore o hwile tseleng yeo o bego o e phela. Go ntšhwa ka meetseng go bontšha gore ga bjale o phelela gore o dire thato ya Modimo. Gopola gape gore o ineetše go Jehofa Modimo ka boyena, e sego modirong, tseleng e itšego, bathong ba bangwe goba mokgatlong le ge e le ofe. Go ineela ga gago le kolobetšo ke mathomo a tswalano ya kgaufsi kudu le Modimo—tswalano ya kgaufsi-ufsi le yena.—Psalme 25:14.
25 Kolobetšo ga e kgonthišetše go phološwa ga motho. Moapostola Paulo o ngwadile gore: “Dulang le šomela phološo ya lena ka go boifa le go thothomela.” (Ba-Filipi 2:12) Kolobetšo e fo ba mathomo-mayo. Potšišo ke gore, O ka dula bjang leratong la Modimo? Kgaolo ya rena ya mafelelo e tla nea karabo.
^ ser. 21 Dikolobetšo di a rulaganywa dikopanong tše dikgolo le tše dinyenyane tša ngwaga le ngwaga tšeo di swarwago ke Dihlatse tša Jehofa.


text:
MOROKAMI—KGATIŠO E ITHUTWAGO February 2016
Tokollo ye e na le dihlogo tše ithutwago tšeo di tlago go ahlaahlwa ka April 4 go fihla ka May 1, 2016.
Jehofa o Ile a Mmitša “Mogwera wa ka”
Na o nyaka go ba mogwera wa Jehofa? Ithute kamoo o ka dirago seo mohlaleng wa Aborahama.
Ekiša Bagwera ba Jehofa ba Kgauswi
Ruthe, Hesekia le Maria ba thušitšwe ke’ng go aga segwera se se tiilego le Modimo?
Bontšha Gore o Botegela Jehofa
Mohlala wa Jonathane o ka re thuša go botegela Jehofa maemong a mane a thata.
Ithute Mohlaleng wa Bahlanka ba Modimo ba Botegago
Dafida, Jonathane, Nathane le Hushai ba ile ba botegela Jehofa bjang pele?
PHIHLELO
Jehofa o Dirile Gore ke Atlege Tirelong ya Gagwe
Corwin Robison o hlanketše Modimo ka potego ka nywaga e 73, e fetago e masometshela ya yona o e feditše a hlankela Bethele kua United States.
Tšwela Pele o Hlankela Jehofa ka Lethabo
Go naganišiša ka melao ya motheo e meraro ye e ahlaahlilwego sehlogong se go ka go thuša go dula o thabile.


text:
Kgaolo 5: Bophelo bo Thoma go ba Thata
KA MORAGO ga gore Adama le Efa ba rakwe serapeng sa Edene, ba ile ba ba le mathata a mantši. Ba ile ba swanelwa ke go šoma ka thata gore ba hwetše dijo. Go e na le gore ba bone go mela dihlare tše dibotse tša dienywa, ba ile ba bona go mela meetlwa le dimela tše di hlabago. Se ke seo se ilego sa direga ge Adama le Efa ba ile ba se kwe Modimo gomme e se sa le bagwera ba Gagwe.
Eupša se bohloko le go feta, Adama le Efa ba be ba ka se sa phela ka mo go sa felego. Gopola gore Modimo o be a ba lemošitše gore ba be ba tla hwa ge ba ka ja dienywa tša sehlare se itšego. Go tloga letšatšing leo ba di jelego ka lona, ganyenyane-ganyenyane ba be ba tla tšofala ke moka mafelelong ba hwa. Ruri e bile mašilo ka go se theetše Modimo!
Bana ba Adama le Efa ka moka ba belegwe ka morago ga gore Modimo a rake batswadi ba bona serapeng sa Edene. Se se bolela gore bana bao le bona ba be ba tla tšofala le go hwa.
Ge nkabe Adama le Efa ba ile ba kwa Jehofa, ruri bona le bana ba bona nkabe ba ile ba thabela bophelo. Ka moka ga bona nkabe ba ile ba phela ka mo go sa felego lefaseng ba thabile. Nkabe go se na yo a bego a tla tšofala, a babja le go hwa.
Modimo o nyaka gore batho ba phele ka mo go sa felego ba thabile gomme O holofetša gore ka letšatši le lengwe go tla ba bjalo. Ga se feela gore lefase e tla ba le lebotse, eupša le batho ka moka ba tla phela gabotse mmeleng. E bile batho ka moka lefaseng ba tla gwerana le go ba bagwera ba Modimo.
Eupša Efa e be e se sa hlwa e le mogwera wa Modimo. Ka gona go be go se bonolo ge a be a belega bana. O be a ekwa bohloko. Na o a bona gore go se kwe ga gagwe Jehofa go mo tlišeditše manyami a magolo?
Adama le Efa ba ile ba ba le barwa le barwedi ba bantši. Ge morwa wa bona wa pele a be a belegwa, ba ile ba mmitša Kaine. Ba ile ba bitša morwa wa bona wa bobedi gore ke Abele. Na o a tseba gore ke eng seo se ilego sa ba diragalela?
Genesi 3:16-23; 4:1,2; Kutollo 21:3,4.
Dipotšišo
- Bophelo bo be bo le bjang go Adama le Efa ka ntle ga serapa sa Edene?
- Ke’ng seo se ilego sa thoma go diragalela Adama le Efa, gona ka baka la’ng?
- Ke ka baka la’ng bana ba Adama le Efa ba be ba tla tšofala le go hwa?
- Ge nkabe Adama le Efa ba ile ba kwa Jehofa, bona le bana ba bona ba be ba tla phela bjang?
- Go se kwe ga Efa go ile gwa mmakela bohloko bjang?
- Maina a barwa ba babedi ba pele ba Adama le Efa e be e le bomang? Bana ba bangwe bao ba lego mo seswantšhong ke bomang?
- Bana ba bangwe bao ba lego mo seswantšhong ke bomang?
Dipotšišo tša tlaleletšo
- Bala Genesi 3:16-23 le 4:1, 2.
Bophelo bja Adama bo ile bja ba bjang ka morago ga gore lefase le rogakwe? (Gen. 3:17-19; Baroma 8:20, 22)
Ke ka baka la’ng leina Efa, leo le bolelago gore “Yo a Phelago,” le be le mo swanetše? (Gen. 3:20)
Jehofa o ile a hlokomela Adama le Efa bjang gaešita le ka morago ga ge ba dirile sebe? (Gen. 3:7, 21)
- Bala Kutollo 21:3, 4.
“Dilo tša pele” tšeo o lebeletšego pele go di bona di fedišwa ke dife?


text:
Di Golegilwe ka Baka la Tumelo ya Tšona
Eritrea e tšwela pele go golega Dihlatse tša Jehofa le dihlopha tše dinyenyane tša madumedi a mangwe ntle le gore di sekišwe goba go latofatšwa. Banna le basadi ba Dihlatse go akaretša le bana le batšofadi, ba golegilwe ka baka la mediro ya bodumedi goba ka mabaka ao a sa tsebjego. Masogana a golegilwe ka ge a gana go dira mediro ya bošole ka baka la letswalo.
Ge naga ya Eritrea e be e hwetša boipušo bja yona ka 1993, Dihlatse tša Jehofa di ile tša lahlegelwa ke tokologo ya tšona. Taelo yeo e ntšhitšwego ke Mopresidente ka October 25, 1994, yeo Mopresidente Afewerki a ilego a amoga Dihlatse tshwanelo ya tšona ya go ba badudi ba naga yeo, ka gobane Dihlatse ga se tša boutela tokologo ya naga ka 1993 le go gana go tsenela bošole ka baka la letswalo. Ga e sa le go tloga ka yona nako yeo, mašole a Eritrea a ile a golega, a tlaiša le go goboša Dihlatse tša Jehofa le go di gapeletša go latola tumelo ya tšona.
Go Golegwa Lebaka le Letelele ka Tlase ga Maemo a Šoro
Ga e sa le go tloga ka September 24, 1994, banna ba bararo e lego Paulos Eyassu, Isaac Mogos le Negede Teklemariam, ba ile ba golegwa ka ge ba ganne go tsenela mediro ya bošole ka baka la letswalo. Bagolegwa ba bangwe ba Dihlatse ba swerwe ka mapokising a go rwala dithoto a tšhipi, mola ba bangwe ba golegilwe ka meagong yeo e dirilwego ka maswika goba tšhipi yeo seripa sa yona se bego se le ka tlase ga mmu. Mogolegwa yo mongwe e lego Misghina Gebretinsae, wa mengwaga e 62 o hlokofetše ka July 2011 ka baka la phišo ge a be a le lefelong leo a bego a tlaišetšwa go lona leo go thwego ke phapoši ya ka tlase ga mmu kua Meitir Prison Camp. Yohannes Haile, wa mengwaga e 68, yena o hlokofetše ka August 16, 2012, ka morago ga go golegwa mo e ka bago mengwaga e mene kua Meitir Camp ka tlase ga maemo a swanago. Dihlatse tše sego kae le tšona di ile tša lokollwa kua Meitir Camp ka morago ga go babja kudu.
Bao ba sa Tšwago go Golegwa
Ka di-25 tša October 2015, basadi ba babedi bao e lego Dihlatse tša Jehofa ba ile ba golegwa ge ba be ba dira mediro ya bodumedi. Yo mongwe wa basadi bao, e lego motho yo a tšwago nageng e nngwe yo a bego a etetše ba leloko Eritrea, o ile a lokollwa ka morago ga beke. Mosadi yo mongwe wa mengwaga e 53 yo e lego modudi wa Eritrea o sa le kgolegong.
Ka di-5 tša April 2016, Saron Gebru o ile a thoma sekwebo sa gagwe sa dikgwedi tše tshela ka morago ga go bonwa molato wa gore o ile Segopotšong sa lehu la Kriste ka 2014.
Tatelano ya Ditiragalo
October 10, 2016
Dihlatse tše 54 di golegilwe.
July 25, 2014
Bontši bja bao ba golegilwego ka April 14 ba lokolotšwe, eupša ba 20 ba bao ba golegilwego ka April 27 ba sa le kgolegong; Dihlatse tše 73 di golegilwe.
April 27, 2014
Dihlatse tše 31 di golegilwe sebokeng sa thuto ya Beibele.
April 14, 2014
Dihlatse tše di fetago tše 90 di golegilwe nakong ya Segopotšo sa lehu la Kriste sa ngwaga le ngwaga.
November 2013
Dihlatse tše 52 di golegilwe ka tlase ga maemo a šoro.
August 16, 2012
Yohannes Haile wa mengwaga e 68, o hlokofetše nakong ya ge a be a golegilwe ka tlase ga maemo a šoro kudu.
July 2011
Misghina Gebretinsae wa mengwaga e 62, o hlokofetše nakong ya ge a be a golegilwe ka tlase ga maemo a šoro kudu.
June 28, 2009
Balaodi ba mmušo ba ile ba šwahlela legae la Hlatse nakong ya tirelo ya bodumedi gomme ba golega Dihlatse ka moka tše 23 tšeo di bego di bokane moo, go tloga go ba mengwaga e 2 go ya go e 80. Palo moka ya Dihlatse tšeo di golegilwego ke 69.
April 28, 2009
Balaodi ba mmušo ba ile ba hudušetša bagolegwa ka moka Kgolegong ya Meitir gomme ba tlogela Hlatse ya Jehofa e tee e golegilwe seteišeneng sa maphodisa.
July 8, 2008
Balaodi ba mmušo ba ile ba šwahlela magae le mafelo a mošomo gore ba golege Dihlatse tše 24, bontši bja Dihlatse tšeo di golegilwego ke tšeo di hlokomelago malapa a tšona.
May 2002
Mmušo o ile wa thibela dihlopha ka moka tša bodumedi tšeo di sego ka tlase ga madumedi a mane ao a dumeletšwego ke mmušo.
October 25, 1994
Taelo yeo e ntšhitšwego ke Mopresidente e amoga Dihlatse tša Jehofa tshwanelo ya tšona ya go ba badudi le ditokelo tše dingwe tša motheo.
September 24, 1994
Paulos Eyassu, Isaac Mogos le Negede Teklemariam ba ile ba golegwa ntle le go sekišwa goba go latofatšwa e bile ba sa le kgolegong.
Ka bo-1940
Sehlopha sa mathomo sa Dihlatse tša Jehofa se ile sa hlongwa kua Eritrea.


text:
TABA YA LETLAKALA LA KA NTLE
Na go na le Motho yo a ka Bonago Bokamoso?
Ka moka ga rena re nagana ka bokamoso. Re ipotšiša gore bophelo bo re swaretše eng gotee le baratiwa ba rena. Re botšiša dipotšišo tše swanago le tše: ‘Na bana ba ka ba tla phela lefaseng le lekaone? Na lefase le tla fedišwa ka masetlapelo? Na go na le seo nka se fetošago gona bjale gore ke kaonefatše bokamoso bja ka?’ Go nyaka go tseba moo ke karolo ya bophelo bja rena; ka tlhago re kganyoga gore re kgonthišetšwe ka dilo, re kgodišege, go be le taolo le go tsepama ga dilo. Ge o be o ka kgodišega kutšwanyana ka bokamoso, o be o tla itokišeletša bjona mmeleng gotee le maikwelong.
Ka gona, bokamoso bja gago bo go swaretše eng? Na go na le motho yo a ka tsebago? Tše dingwe tša dipolelelopele tša ditsebi tše di lekago go bolela e sa le pele ka bokamoso di atlegile eupša le tše di dintši di paletšwe. Lega go le bjalo, go thwe Modimo a ka bolela e sa le pele ka nepo ka ditiragalo tšeo di sa tlago. Lentšu la gagwe le re: “[Ke nna] yo a bolelago go tloga mathomong dilo tša mafelelo, le yo a bolelago go tloga kgale dilo tšeo di sešogo tša dirwa.” (Jesaya 46:10) Modimo o atlegile go fihla kae?
DIPOLELELOPELE TŠA MODIMO DI NEPAGETŠE GAKAAKA’NG?
Ke ka baka la’ng o swanetše go kgahlegela taba ya gore diporofeto tša Modimo tša bogologolo di nepagetše gakaaka’ng? Go ba gona, ge o be o ka hwetša gore moakanyetši wa boemo bja leratadima o tšea nako e telele a nepile letšatši le lengwe le le lengwe, o be o tla kgahlega. Mohlomongwe o be o tla šetša seo a se akanyeditšego ka boemo bja leratadima bja letšatšing le le latelago. Ka tsela e swanago, ge o be o ka tseba gore Modimo o boletše e sa le pele ka ditiragalo tšeo di phethagetšego ka mo go feletšego, ga go pelaelo gore o be o tla kgahlwa ke seo a se bolelago e sa le pele ka bokamoso bja gago.
GO FEDIŠWA GA MOTSE O MOGOLO:
Ka mohlala, e be e tla ba selo se segolo go bolela e sa le pele ka nepo gore motse o mogolo, wo o tšerego nywagakgolo e mentši e le o matla, o be o tla tloga o phuhlama. Modimo o ile a bolela e sa le pele a diriša yo mongwe wa baboleledi ba gagwe ka selo se bjalo—go fedišwa ga Ninife. (Tsefanya 2:13-15) Ke’ng seo boradihistori ba lefase ba se begilego? Lekgolong la bošupa la nywaga B.C.E., mo e ka bago nywaga e 15 ka morago ga ge Modimo a ile a bolela e sa le pele, Bababilona le Bamede ba ile ba hlasela Ninife le go e fenya. Go oketša moo, Modimo o be a boletše e sa le pele ka go lebanya gore motse wa Ninife e be e tla ba “mašope, xwa ôma bo-ka lehanata.” (Beibele ya Sepedi) Na polelelopele ye e ile ya phethagala? Ee. Gaešita le ge motse le metsana ya wona e be e ikadile nageng e lekanago disekwerekhilomithara tše 518, bafenyi ba motse ga se ba ka ba o šireletša le go o diriša, ka ge go be go ka letelwa gore ba dire bjalo. Go e na le moo, ba ile ba o fediša. Na go na le mosekaseki le ge e le ofe wa dipolitiki yo a bego a ka bolela e sa le pele ka ditiragalo tšeo ka go nepagala mo go bjalo?
MARAPO A BATHO A TLA FIŠWA:
Ke mang yo a bego a ka ba le sebete se sekaalo sa go tsebiša
GO FELA GA MMUŠO:
Go be go tla makatša ge motho a be a ka bolela ka go lebanya e sa le pele leina la monna
Re boletše ka mehlala e meraro yeo e bontšhago kamoo Modimo a atlegilego go bolela e sa le pele ka nepo ka ditiragalo tšeo di sa tlago. Tše ga se ditiragalo tšeo di sa tlwaelegago. Moetapele wa Mojuda e lego Joshua o ile a bolela taba yeo batheetši ba gagwe ba bantši ba bego ba e tseba kudu e rego: “Le tseba gabotse ka dipelo tša lena ka moka le ka meoya ya lena ka moka gore ga go le lentšu letee mantšung ka moka a mabotse ao Jehofa Modimo wa lena a le boditšego ona leo le sa kago la phethega. Ka moka a ile a phethega go lena. Ga go lentšu leo le sa kago la phethega.” (Joshua 23:1, 2, 14) Batho ba mehleng ya Joshua ba be ba ka se ganetše go nepagala ga dikholofetšo le diporofeto tša Modimo. Eupša Modimo o dira seo bjang? Ditsela tša Modimo le tša batho di fapana kudu. Go bohlokwa gore o tsebe se ka gobane Modimo o dirile ditsebišo tše dikgolo mabapi le bokamoso bja kgauswinyane bjoo ka ntle le pelaelo bo tlago go go kgoma.
DIPOROFETO TŠA MODIMO DI FAPANA LE DIPOLELELOPELE TŠA BATHO
Gantši dipolelelopele tša batho di thewa dilong tše bjalo ka nyakišišo ya tša thutamahlale, go sekasekwa ga dintlha tše di lego gona gotee le maemo, goba gaešita le bathong bao ba ipolelago gore ba na le tsebo e phagametšego ya tlhago. Ka morago ga go dira dikakanyetšo tša bona, ka tlwaelo batho ba a dula ba phutha matsogo gomme ba letela go bona gore go tla direga eng.
Ka go se swane le batho, Modimo yena o tseba dintlha ka botlalo. O kwešiša ka botlalo dika tša batho gotee le tshekamelo ya bona; ka baka leo, ge e ba a kgetha go dira bjalo, Modimo a ka kgona go bona gabotse e sa le pele kamoo batho le ditšhaba tšeo di feletšego ba tlago go dira dilo ka gona. Eupša Modimo a ka dira se se fetago seo. O kgona le go laola le go fetoša dilo le maemo go kgonthišetša gore go phethagale seo a se nyakago. O re: “Lentšu la ka le le tšwago molomong wa ka . . . le ka se boele go nna le le feela, . . . [le tla] atlega ka seo ke le rometšego sona.” (Jesaya 55:11) Ka gona, ka tsela e itšego tše dingwe tša dipolelelopele tša Modimo di swana kudu le ditsebišo. O dula a kgonthišetša gore o boloka pego e phethagetšego ya dilo tše di phethagalago.
BOKAMOSO BJA GAGO
Na go na le polelelopele yeo e ka botwago yeo e akaretšago bokamoso bja gago le bja baratiwa ba gago? Ge e ba o ka tseba e sa le pele ka ledimo leo le tlago, o ka gata kgato yeo e phološago bophelo. O ka arabela ka tsela e swanago le ka boporofeta bja Beibele. Modimo o tsebišitše gore kgauswinyane go tla tla diphetogo tše dikgolo tša lefase ka moka. (Bona lepokisi le le rego, “ Seo Modimo a se Utolotšego ka Bokamoso.”) Bokamoso bjo bo tloga bo fapane le seo ba bantši bao go thwego ke ditsebi ba se akanyetšago.
Mo gongwe o ka nagana se ka tsela ye: Taba ya lefase le e na le mo e tlago go felela gona. E šetše e ngwadilwe, gomme o ka kgona go bona pheletšo e sa le pele. Modimo o re: “[Ke nna] yo a bolelago go tloga mathomong dilo tša mafelelo, . . . [ke nna] yo a rego: ‘Morero wa ka o tla phethega, gomme ke tla dira tšohle tšeo di nkgahlago.’” (Jesaya 46:10) Wena le ba lapa la gago le ka ba le bokamoso bjo bo kgahlišago. Botšiša Dihlatse tša Jehofa mabapi le seo Beibele e se bolelago ka ditiragalo tšeo di sa tlago. Dihlatse ga se didupe; e bile ga di ipolele gore di kwa mantšu a meoya; le gona ga di na matla le ge e le afe a kgethegilego a go bolela dilo e sa le pele. Ke barutwana ba Beibele bao ba ka go bontšhago dilo tše dibotse tšeo Modimo a lego gare a di rulaganyetšago bokamoso bja gago.


text:
OCTOBER 24, 2016
UNITED STATES
Dihlatse di Rulaganya Modiro wa Tlhakodišo ka Morago ga Kotsi ya Ledimo le Legolo Leo le Bitšwago Matthew
Dihlatse tša Jehofa di šoma gore di thuše badumedigotee le tšona le ba bangwe bao ba wetšwego ke kotsi ya mafula a ledimo le legolo leo le bitšwago Matthew, leo le ilego la hlasela dihlakahlaka tša Bahamas, tša Caribbean le borwabohlabela bja United States mathomong a October 2016.
Mo e ka bago seripagare sa Dihlatse tša Jehofa tše 1 400 kua Bahamas di wetšwe ke kotsi ya mafula a ledimo le legolo. Dijo, meetse le dilo tše dingwe tša bohlokwa di ile tša romelwa mafelong a mabedi gore go hlokomelwe dinyakwa tša Dihlatse tšeo.
Kua Cuba, magae a 124 a Dihlatse a ile a senyega kudu gomme a 31 ga a sa le gona.
Dihlatse tša ka godimo ga tše 700 kua Haiti di ile tša šala di se na mo di dulago ka baka la mafula a ledimo le legolo. Magae a Dihlatse a 73 le mafelo a mane a borapedi di ile tša senyega kudu. Magae a mangwe a 274 gotee le mafelo a mangwe a borapedi a 15 di ile tša senyega. Batho bao ba kgomilwego ke kotsi yeo ba ile ba newa dijo le dihlare gomme bao ba se nago madulo ba ile ba rekelwa ditente tša go dula ka nakwana.
Kua United States, mafula a ledimo le legolo a ile a senya magae a 125 a Dihlatse. Dipego di bontšha gore tshenyo e kgolo e bakilwe ke meetse ao a tšwago dinokeng tšeo di tletšego wa go falala ka baka la mafula.
Sehlopha se Bušago sa Dihlatse tša Jehofa se rulaganya modiro wa tlhakodišo se le ntlongkgolo ya rena go dirišwa meneelo ya modiro wa lefase ka moka wa Dihlatse. Seboleledi sa Dihlatse tša Jehofa e lego David A. Semonian, o re: “Le ge go se na Dihlatse tše di hlokofetšego, re kwela bohloko bao ba hlokofaletšwego ke baratiwa ba bona kotsing ye.”
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, 1-718-560-5000
Bahamas: Maxwell Dean, 1-242-422-6472
Haiti: Daniel Lainé, 509-2813-1560


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baroma 5:1-21
5 Ka gona ka ge bjale go boletšwe gore re lokile ka baka la tumelo,+ anke re thabeleng khutšo+ le Modimo ka Morena wa rena Jesu Kriste,2 yoo ka yena gape re kgonnego go batamela+ ka tumelo bothong bjo bjo bogolo bja Modimo bjo bjale re bo amogelago; a re thabeng ka baka la kholofelo+ ya letago la Modimo.3 E sego seo feela, eupša anke re thabeng ge re le ditlaišegong,+ ka ge re tseba gore tlaišego e tšweletša kgotlelelo;+4 kgotlelelo yona e tšweletša boemo bjo bo amogelegago;+ boemo bjo bo amogelegago bjona bo tšweletša kholofelo,+5 gomme kholofelo ga e lebiše go nyamišweng;+ gobane lerato la Modimo+ le tšholletšwe dipelong+ tša rena ka moya o mokgethwa+ wo re ilego ra o newa.6 Gobane ruri Kriste ge re be re sa dutše re na le sebe,*+ o ile a hwela batho ba ba sa boifego Modimo ka nako e beilwego.+7 Gobane go thata gore motho le ge e le ofe a hwele moloki;+ ge e le motho yo botho+ yena, mohlomongwe yo mongwe a ka beta pelo a mo hwela.+8 Eupša Modimo o bonagatša lerato+ la gagwe go rena ka gore, ge re be re sa le badiradibe Kriste o ile a re hwela.+9 Ka gona, ka ge bjale go boletšwe gore re lokile ka madi+ a gagwe, ka yena re tla phološwa kudu le go feta kgalefong.+10 Gobane ge e ba ge re be re le manaba+ re ile ra boelanywa le Modimo ka lehu la Morwa+ wa gagwe, ka ge bjale re boelantšwe le yena, gona re tla phološwa kudu le go feta ka bophelo bja gagwe.+11 E sego seo feela, eupša e bile re thabela Modimo ka Morena wa rena Jesu Kriste, yoo ka yena bjale re hweditšego poelanyo.+12 Ka baka leo go etša ge ka motho o tee+ sebe se tsene lefaseng gomme lehu+ la tsena ka sebe, ka go re’alo lehu le aparetše batho bohle gobane bohle ba dirile sebe+—.13 Gobane ge Molao o fihla sebe se be se le gona lefaseng, eupša sebe ga se balelwe motho le ge e le ofe ge go se na molao.+14 Lega go le bjalo lehu le ile la buša e le kgoši go tloga go Adama go ba go fihla go Moshe,+ gaešita le go bao ba bego ba se ba dira sebe se se swanago le go tshela molao ga Adama,+ yo a swanago le yo a bego a tla tla.+15 Eupša ditlamorago tša mpho ga di swane le tša karogo. Gobane ge e ba ka karogo ya motho o tee go hwile ba bantši, botho bjo bogolo bja Modimo le mpho ya gagwe e sa lefelelwego e neilwego ka bjona botho bjoo go dirišwa motho o tee+ Jesu Kriste di ile tša ata kudu le go feta go ba bantši.+16 Le gona ga go bjalo ka mpho e sa lefelelwego+ go etša ge go bile bjalo ka tsela yeo dilo di ilego tša šoma ka gona ka motho o tee yo a dirilego sebe.+ Gobane kahlolo+ yeo e bilego gona ka morago ga karogo e tee,+ e bile go lahlwa ga batho, eupša mpho yeo e bilego gona ka morago ga dikarogo tše dintši e bile gore go bolelwe gore ba lokile.+17 Gobane ge e ba ka karogo ya motho o tee,+ lehu le bušitše e le kgoši+ ka yena yoo, bao ba tlago go amogela ka boati botho bjo bogolo bja Modimo+ le bja mpho e sa lefelelwego+ ya toko ba tla buša kudu le go feta e le dikgoši+ bophelong ka motho o tee, e lego Jesu Kriste.+18 Ka go re’alo, go etša ge ka karogo e tee, mafelelo go mehuta ka moka ya batho e bile go bonwa molato,+ ka mo go swanago ka tiro e tee ya go loka,+ mafelelo go mehuta ka moka ya batho+ ke gore go bolelwe gore ba lokile gore ba hwetše bophelo.+19 Gobane go etša ge ka go se kwe ga motho o tee ba bantši+ ba ile ba dirwa badiradibe, ka mo go swanago ka go kwa+ ga motho o tee ba bantši+ ba tla dirwa ba lokilego.+20 Bjale Molao+ o bile gona e le gore karogo e ka ata.+ Eupša moo sebe+ se ilego sa ata, botho bjo bogolo bja Modimo+ bo ile bja ata le go feta.21 Gore go tle go re’ng? Gore go etša ge sebe se bušitše e le kgoši gotee le lehu,+ ka mo go swanago le botho bjo bogolo bja Modimo+ bo buše e le kgoši ka toko go re lebiša bophelong bjo bo sa felego+ ka Jesu Kriste Morena wa rena.


text:
Platinum A Re Šogeng Thari Mphato 7 Puku ya Morutwana ePDF (perpetual licence)
"• E tšwa pele ka go akaretša dinyakwa tša CAPS (Setatamente sa Kharikhulamo le Pholisi ya Kelo) ebile e ngwadilwe ke bangwadi ba hlwahlwa
• E tšwa pele ka diswantšho tša go kgahliša le mešongwana ya go lokela baithuti, gomme ya thuša go hlabolla dipoelo le go hlohleletša baithuti
• E tšwa pele ka go thekga barutiši go boloka nako, gomme ya ba nolofaletša mošomo ka go ba tlabela ka matlakala a mošomo, ao a kago fotokopiwa
• Boleng bja go tšwa pele = katlego!
This eBook is in ePDF format, which enables you to:
• View the entire book offline on desktop or tablet;
• Search for and highlight text; and
• Add and edit personal notes directly in your eBook."


text:
Study & Master Mabokgoni a Bophelo e dirilwe ka kgethego ke sehlopha sa maitemogelo sa bangwadi go Pholisi ya Statamente sa Kharikhulamo le Tekolo (CAPS). Thuto ye mpsha ye bonolo ye ga e thuse feela baithuti go kgona diteng tse bohlokwa-hlokwa le mabokgoni go serutwa, e ba fa gape motheo wo ka ona ba ka kgonago go aga tsebo ya mabokgoni a bona. Puku ya Moithuti yeo e kwesisegago: e fa mesongwana yeo e godisago mabokgoni a moithuti le kwesiso ya direrwa tseo di laeditswego ke kharikhulamo ya Mabokgoni a Bophelo ya CAPS, e tsenyeletsa gape le ditswantshetso tsa boleng bja go loka, diswantsho le ditaekramo ka mmala woo o tseneletsego, e fa le diteng tsa maleba tsa bjale. Puku ya Mosomo ya mmakgonthe: e fa matlakalatshomo a mantsi go teefatsa mesongwana yeo e dirilwego ka go Puku ya Moithuti, e na le mesongwana yeo e agelago go diteng le dikgopolo tseo di rutwago ka go Puku ya Moithuti e fa morutisi dikatiso tsa Tekolo tseo a tla di somisago le baithuti. Tlhahlo ya Morutisi yeo e mpshafatsago: matlakala a katolositswego a diteng ao a hlalosago ka botlalo setsule ya mosomo ya ngwaga kamoka, tlhahlo ya go ruta thuto ye ngwe le ye ngwe le go tekolo ya ngwaga kamoka, thekgo ya kgato-ka-kgato go dithuto tsa Bokgabo bja Go Kgona Go Hlola le Boitshidullo bja Mmele, matlakala a go rekhota ao a gatisegago le dithempleite gape le dikosa tsa tlaleletso le merumokwano.
Title: Study & Master Mabokgoni a Bophelo Puku ya Mosomo Mphato wa 3 Series: Study & Master Life Skills Grades 1 to 3 (Sepedi)
ISBN: 9781107682795
Authors: Gaynor Cozens, Fairuz Parker
Publisher: Cambridge University Press
Format: Paperback
Subject: Life Skills Publication
Language: Sepedi
Level: Grade 3


text:
KAROLO 10
Bao ba Theetšago Modimo ba Letetšwe ke Ditšhegofatšo Dife?
Bahu ba bantši ba tla tsošetšwa bophelong mo lefaseng. Ditiro 24:15
Akanya ka ditšhegofatšo tša nakong e tlago tšeo o tlago go di thabela ge e ba o theetša Jehofa! O tla ba le boemo bjo bo phethagetšego bja tša maphelo; go ka se sa ba le yo a babjago goba yo a fokolago. Go ka se sa ba le batho ba babe gomme o tla kgona go bota motho yo mongwe le yo mongwe.
Go ka se sa ba le bohloko, manyami goba megokgo. Go ka se sa ba le yo a tšofalago le go hwa.
O tla be o dikologilwe ke bagwera le ba leloko. Bophelo Paradeiseng e tla ba bjo bo thabišago.
Go ka se sa ba le poifo. Batho e tla ba bao ba thabilego e le ka kgonthe.
Mmušo wa Modimo o tla fediša tlaišego ka moka. Kutollo 21:3, 4
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
Go Thwe’ng ge e ba ke Lemaletše go Bogela Diswantšho tša Batho Bao ba sa Aparago?
Seo o ka se dirago
Kwešiša gore diswantšho tše di kgothaletšago bootswa di kotsi kudu. Diswantšho tša batho bao ba sa aparago ke mokgwa wa go goboša selo seo Modimo a se bopetšego gore se hlomphege. Go di kwešiša ka kgopolo ye go tla go thuša gore o ‘hloye se sebe.’—Psalme 97:10.
Ela hloko ditlamorago. Diswantšho tša batho bao ba sa aparago di nyenyefatša batho bao ba tšweleditšwego go tšona. Le gona di theoša seriti sa motho yo a di bogelago. Beibele e bolela ka lebaka leo le kwagalago gore: “
Yo bohlale ke yo a bonego kotsi a ikuta.”—Diema 22:3.
Itlame. Monna yo a botegago e lego Jobo o itše: “
Ke dirile kholofetšo e tiilego gore le ka mohla nka se lebelele ngwanenyana ka go mo kganyoga.” (Jobo 31:1, Today’s English Version) Tše di latelago ke tše dingwe tša ‘dikholofetšo tše di tiilego’ tšeo o ka di dirago:
Nka se diriše Inthanete ge ke le noši.
Ke tla tswalela gateetee molaetša goba Wepesaete le ge e le efe yeo e nago le diswantšho tše di gobogilego.
Ge nka boela mokgweng wa go di bogela, ke tla boledišana le mogwera yo a godilego tsebong.
Rapela ka taba ye. Mopsalme o ile a lopa Jehofa Modimo ka gore: “
Tlogediša mahlo a ka go bona se se hlokago mohola.” (Psalme 119:37) Modimo o nyaka gore o atlege, le gona ge e ba o morapela a ka go nea matla a gore o dire se se nepagetšego!—Bafilipi 4:13
Boledišana le motho yo mongwe. Gantši go kgetha motho yo o ka mo ntšhetšago sa mafahleng ke mogato o bohlokwa wa gore o tlogele mokgwa wo.—Diema 17:17.
Gopola se: Nako e nngwe le e nngwe ge o phemile go bogela diswantšho tša batho bao ba sa aparago, o tloga o fentše. Botša Jehofa Modimo ka phenyo yeo gomme o mo leboge gore o go neile matla. Ka go phema diswantšho tša batho bao ba sa aparago, o thabiša pelo ya gagwe!—Diema 27:11.
Ithute ka mo go Oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


text:
BEIBELE E FETOŠA MAPHELO
“Ga ke sa Ikwa Eka ke Swanetše go Fetoša Lefase”
NGWAGA WA MATSWALO: 1966
NAGA: FINLAND
BOPHELO BJA PELE E EBA MOKRISTE: MOTHO YO A FIŠEGELAGO TŠA LEAGO
BOPHELO BJA KA BJA NAKONG E FETILEGO:
Ke ratile tlhago go tloga bjaneng. Gantši lapa lešo le be le intšhetša dithokgweng tše kgahlišago le matsheng a mabotse ao a bego a dikologile toropo ya gešo ya Jyväskylä, e lego Bogareng bja Finland. Gape ke rata diphoofolo. Ge ke be ke sa le ngwana, ke be ke nyaka go gokarela katse le mpša e nngwe le nngwe yeo ke bego ke e bona! Ge ke gola, ke ile ka tshwenywa ke tsela yeo gantši batho ba tlaišago diphoofolo. Ge nako e dutše e eya, ke ile ka ba setho sa mokgatlo wa ditshwanelo tša diphoofolo, moo ke kopanego le batho ba go swana le nna.
Re be re dula re etšwa masolo a go lwela ditshwanelo tša diphoofolo. Re be re phatlalatša tsebišo le go rulaganya megwanto gotee le megwanto ya boipelaetšo kgahlanong le mabenkele a go rekiša boya le dilaporatori tša go hlahloba diphoofolo. Re ile ra ba ra thoma mokgatlo o mofsa wa go šireletša diphoofolo. Ka ge re be re gatile megato e feteletšego ya go leka go tšwetša pele merero ya rena, gantši re be re elwa le bahlankedi ba mmušo. Ke ile ka golegwa le go išwa kgorong ya tsheko gantši.
Go tlaleletša go tshwenyegeng ga ka ka diphoofolo, ke be ke tshwenywa ke mathata a mangwe go dikologa lefase. Mafelelong, ke ile ka dirišana le mekgatlo e mmalwa, go akaretša Amnesty International le Greenpeace. Ke ile ka thekga mediro ya bona ka matla a ka ka moka. Ke ile ka emelela ditshwanelo tša badiidi, bao ba bolawago ke tlala le batho ba bangwe ba tlasana.
Lega go le bjalo, ganyenyane-ganyenyane ke ile ka lemoga gore nka se fetoše lefase. Le ge e le gore mekgatlo yeo e ile ya lokiša mathata a mangwe a manyenyane, go be go bonagala mathata a magolo a mpefala le go feta. Go be go le bjalo ka ge eka bobe bo be bo tletše lefase ka moka gomme go se na yo a nago le taba le seo. Ke be ke ikwa ke feletšwe ke matla.
KAMOO BEIBELE E FETOTŠEGO BOPHELO BJA KA:
Ke ile ka thoma go nagana ka Modimo le Beibele, ka ge ke be ke nyamišitšwe ke go palelwa ga ka. Ke be nkile ka ithuta Beibele le Dihlatse tša Jehofa. Le ge ke be ke rata gore Dihlatse di be di le botho e bile di nkgahlegela, ke be ke se ka tšwa ke nyaka go fetoša bophelo bja ka. Ga bjale, dilo di be di fetogile.
Ke ile ka tšea Beibele ya ka gomme ka thoma go e bala. E ile ya nkhomotša kudu. Ke ile ka lemoga ditemana tše dintši tša Beibele tšeo di re rutago gore re sware diphoofolo ka botho. Ka mohlala, Diema 12:10 e re “batho ba lokilego ba hlokomela diphoofolo tša bona.” (Good News Translation) Ke ile ka ithuta le gore Modimo ga se yena a bakago mathata a lefase. Go e na le moo, mathata a rena a mpefetše ka ge batho ba bantši ba sa latele tlhahlo ya gagwe. Ke ile ka kgongwa kudu ke go ithuta ka lerato la Jehofa le go se fele pelo ga gagwe.—Psalme 103:8-14.
Nakong yona yeo, ke ile ka hwetša setlankana sa mabapi le puku ya Ke Eng Seo ge e le Gabotse Beibele e se Rutago? gomme ka se romela. Go se go ye kae, banyalani bao e lego Dihlatse ba ile ba kokota mojakong wa ka gomme ba ithaopela go ithuta Beibele le nna, gomme ka dumela. Le gona ke ile ka thoma go ya dibokeng tša Bokriste Holong ya Mmušo. Mafelelong, ke ile ka thoma go rata seo ke bego ke ithuta sona ka Beibeleng.
Ka thušo ya Beibele, ke ile ka kgona go dira diphetogo tše dintši. Ke tlogetše go kgoga le go nwa kudu. Ke fetošitše ponagalo ya ka le tsela ya ka ya go bolela. Le gona ke ile ka fetoša pono ya ka ka babuši ba lefase. (Baroma 13:1) Ke ile ka ba ka tlogela le go phela ka tsela e gobogilego, e lego karolo yeo ke bego ke tloga ke se na boitshwaro go yona.
Seo se ilego sa nthatafalela kudu e bile go ba le pono e swanetšego ka mekgatlo ya tša leago. Seo ga se sa direga ka bošego bjo tee. Mathomong, ke be ke ikwa eka ke a rabela ge ke tlogela mekgatlo yeo. Lega go le bjalo, mafelelong ke ile ka lemoga gore Mmušo wa Modimo ke wona kholofelo e nnoši ya kgonthe bakeng sa lefase. Ke ile ka dira phetho ya go diriša matla a ka ka moka go thekgeng Mmušo woo le go thuša ba bangwe go ithuta ka wona.—Mateo 6:33.
KAMOO KE ILEGO KA HOLEGA KA GONA:
Ka ge ke be ke le motho yo a fišegelago tša leago, ke be ke arola batho ka dihlopha tše pedi—e ka ba ba lokilego goba ba babe—le gona ke be ke ikemišeditše go lwa le bao ke ba tšeago e le ba babe. Ka thušo ya Beibele, ga ke sa hloile batho ba bangwe. Go e na le moo, ke leka go hlagolela lerato la Bokriste go batho ka moka. (Mateo 5:44) Tsela e nngwe ya go bontšha lerato le ke ka go abelana ditaba tše dibotse tša Mmušo wa Modimo le ba bangwe. Ke thabela go bona kamoo modiro wo o mobotse o tlišago khutšo le lethabo le go nea batho kholofelo ya kgonthe.
Ke hweditše khutšo ya monagano ka go tlogelela dilo diatleng tša Jehofa. Ka ge e le Mmopi, ke kgodišegile gore a ka se dumelele go tlaišwa ga sa ruri ga diphoofolo le batho goba a dumelela lefase le lebotse le senywa. Go fapana le seo, ka Mmušo wa gagwe, kgauswinyane o tla lokiša tshenyo ka moka yeo e dirilwego. (Jesaya 11:1-9) Ga ke thabišwe feela ke go tseba ditherešo tše eupša ke thabišwa le ke go thuša ba bangwe gore ba dumele go tšona. Ga ke sa ikwa eka ke swanetše go fetoša lefase.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Diema 13:1-25
13 Morwa o a hlalefa ge a amogela tayo ya tatagwe,+ eupša mokweri ke yo a sa kwego kgalemelo.+2 Motho ka dienywa tša molomo wa gagwe o tla ja tše botse,+ eupša moya wa baradia o rata bošoro.+3 Motho yo a dišago molomo wa gagwe o lota moya wa gagwe.+ Yo a ahlamišago molomo wa gagwe kudu o tla welwa ke tshenyego.+4 Sebodu se duma dilo, eupša moya wa sona o a diila.+ Lega go le bjalo, moya wa diroto wona o tla nontšhwa.+5 Moloki o hloile lentšu la maaka,+ eupša ba kgopo ba dira tša dihlong gomme ba a ikgoboša.+6 Toko e šireletša motho yo a hlokago bosodi tseleng ya gagwe,+ eupša bokgopo bo phekgola modiradibe.+7 Go na le yo a itirago eka o humile, fela a hloka le pudi ya leleme le letala;+ go na le yo a itirago eka o a diila, fela a humile le dinala.8 Topollo ya moya wa motho ke mahumo a gagwe,+ eupša modiidi ga a hwetše kgalemelo.+9 Seetša sa baloki se tla ba thabiša;+ eupša lebone la ba kgopo le tla tingwa.+10 Motho o baka ntwa feela ka boikgodišo bja gagwe,+ eupša bohlale ke bja bao ba rerišanago.+11 Mahumo ao a tlago ka ditsela tša lefeela a a fokotšega,+ eupša a atela yo a kgoboketšago ka seatla sa gagwe.+12 Go diega ga selo seo se letetšwego go bolaiša pelo,+ eupša ge seo se letetšwego se fihla, e ba sehlare sa bophelo.+13 Yo a nyaditšego lentšu+ o tla tšeelwa le seo a ka swarelelwago ka sona bakeng sa go lefa molato; eupša yo a boifago molao* o tla putswa.+14 Molao wa yo bohlale ke mothopo wa bophelo,+ gore o efoše motho melabeng ya lehu.+15 Temogo e botse e dira gore motho a amogelwe ke ba bangwe,+ eupša ditsela tša baradia di makgwakgwa.+16 Yo mongwe le yo mongwe yo bohlale o tla dira dilo ka tsebo,+ eupša setlaela se tla gaša bošilo gohle.+17 Moromiwa yo kgopo o tla wela bobeng,+ eupša motseta wa go botega o a fodiša.+18 Yo a ganago tayo o tla diila le go hlomphollwa,+ eupša yo a lotago kgalemelo o a godišwa.+19 Ge kganyogo e phethega, e thabiša moyeng;+ eupša go furalela bobe go šišingwa ke ditlaela.+20 Yo a sepelago le ba bohlale o tla hlalefa,+ eupša yo a gweranago le ditlaela o tla tshereana.+21 Badiradibe ba hlomarwa ke bošula,+ eupša baloki ba putswa ka tše botse.+22 Moloki o tla tlogelela barwa ba barwa ba gagwe bohwa, gomme lehumo la modiradibe le kgobelelwa moloki.+23 Tšhemo yeo e lemilwego ya badiidi e tšweletša dijo tše dintši kudu,+ eupša go na le yo a gogolwago ka baka la go hloka toka.+24 Yo a hlokišago morwa wa gagwe kgati o mo hloile,+ eupša yo a mo ratago o a mo kgalemela.+25 Moloki o ja gore moya wa gagwe o be o khore,+ eupša mpa ya ba kgopo e tla swarwa ke tlala.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Bakorinthe 15:1-58
15 Bjale bana bešo, ke le gopotša ditaba tše dibotse+ tšeo ke le boditšego tšona,+ tšeo le lena le di amogetšego, tšeo gape le emego go tšona.+2 E bile le phološitšwe ge e ba le kgomarela ditaba tše dibotse+ tšeo ke le boditšego tšona, ka ntle le ge ruri le bile badumedi ka ntle le lebaka.+3 Gobane gare ga dilo tša pele tšeo ke di fetišeditšego go lena e bile tšeo le nna ke di amogetšego,+ gore Kriste o hwetše dibe tša rena go ya ka Mangwalo,+4 gore o ile a bolokwa,+ gore o tsošitšwe+ ka letšatši la boraro+ go ya ka Mangwalo,+5 gore o iponagaditše go Kefase+ ke moka ka morago go ba lesomepedi.+6 Ka morago ga moo a iponagatša go bana bešo ba ka godimo ga ba makgolohlano ka nako e tee, bao bontši bja bona ba sa dutšego ba na le rena,+ le ge ba bangwe ba robetše lehung.7 Ka morago ga moo o ile a iponagatša go Jakobo,+ ke moka a tla a iponagatša go baapostola ka moka;+8 eupša mafelelong o iponagaditše le go nna+ bjalo ka ge eka ke go yo a belegwego pele ga nako.9 Gobane ke yo monyenyane+ go baapostola ka moka gomme ga ke swanelwe ke go bitšwa moapostola, gobane ke ile ka hlomara+ phuthego ya Modimo.10 Eupša ke seo ke lego sona ka botho bjo bogolo bja Modimo.+ Botho bjoo bja gagwe bjo bogolo bjo a bego a bo lebišitše go nna ga se ya ba bja lefeela,+ eupša ke itapišitše go ba feta,+ fela e se nna eupša e le botho bjoo bja Modimo bjo ke nago le bjona.+11 Lega go le bjalo, go sa šetšwe gore ke nna goba ke bona, se ke seo re se bolelago gomme ke ka yona tsela yeo le ilego la dumela.+12 Bjale ge e ba go bolelwa gore Kriste o tsošitšwe bahung,+ go tla bjang gore ba bangwe gare ga lena ba re ga go na tsogo ya bahu?+13 Ge e ba ruri go se na tsogo ya bahu, gona le Kriste ga se a tsošwa.+14 Eupša ge e ba Kriste a se a tsošwa, gona boboledi bja rena ruri ke bja lefeela gomme tumelo ya rena ke ya lefeela.+15 Godimo ga moo, gape re hwetšwa re le dihlatse tša maaka tša Modimo,+ gobane re neile bohlatse+ mabapi le Modimo ka go bolela gore o tsošitše Kriste,+ eupša e le yo a sa mo tsošago ge e ba ruri bahu ba ka se tsošwe.+16 Gobane ge e ba bahu ba ka se tsošwe, gona le Kriste ga se a tsošwa.17 Go feta moo, ge e ba Kriste a se a tsošwa, gona tumelo ya lena ga e na mohola; le sa dutše le le dibeng tša lena.+18 Ge e le gabotse, bao ba robetšego lehung boteeng+ le Kriste le bona ba hweletše.+19 Ge e ba re holofetše Kriste bophelong bjono feela,+ gona re ba go šokelwa go feta motho le ge e le ofe.20 Eupša ge e le gabotse Kriste o tsošitšwe bahung,+ yena thakangwaga+ ya bao ba robetšego lehung.+21 Gobane bjalo ka ge lehu+ le tlile ka motho, tsogo+ ya bahu le yona e tla ka motho.22 Gobane go etša ge ka Adama bohle ba ehwa,+ ka tsela e swanago, le ka Kriste bohle ba tla phedišwa.+23 Eupša yo mongwe le yo mongwe o phedišwa go ya ka boemo bja gagwe. Thakangwaga ke Kriste,+ ka morago ga moo ya ba bao e lego ba Kriste nakong ya go ba gona ga gagwe.+24 Ka morago ga moo, ya ba bofelo ge a gafela mmušo go Modimo wa gagwe yo e bilego e le Tatagwe, ge a fedišitše mebušo ka moka le bolaodi ka moka le matla.+25 Gobane o swanetše go buša e le kgoši go fihla ge Modimo a beile manaba a gagwe ka moka tlase ga dinao tša gagwe.+26 Lehu ke lenaba leo le tlago go fedišwa mafelelong.+27 Gobane Modimo “o beile dilo ka moka ka tlase ga dinao tša Kriste.”+ Eupša ge go thwe ‘Modimo o beile dilo ka moka ka tlase ga Kriste,’+ go molaleng gore se ga se akaretše le Modimo yo a beilego dilo ka moka ka tlase ga Kriste.+28 Eupša ge dilo tšohle di tla ba di beilwe ka tlase ga gagwe,+ ke moka Morwa le yena o tla ipea ka tlase ga Yo+ a beilego dilo tšohle ka tlase ga gagwe, gore Modimo e be tšohle go yo mongwe le yo mongwe.+29 Go sego bjalo, bao ba kolobeletšwago gore e be bahu ba tla dira’ng?+ Ge e ba bahu le gatee ba ka se tsošwe,+ gona ke ka baka la’ng ba bile ba kolobeletšwa+ gore ba be bjalo?30 Ke ka baka la’ng le rena re bile re le kotsing iri e nngwe le e nngwe?+31 Letšatši le letšatši ke lebeletšana le lehu.+ Se se swana gabotse le lethabo la ka le legolo+ ka lena bana bešo, leo ke nago le lona go Kriste Jesu Morena wa rena.32 Ge e ba ke lwele le dibata Efeso+ ka go swana le batho ba bangwe, gona go nkhola ka eng? Ge e ba bahu ba ka se tsošwe, gona “a re jeng gomme re nweng, gobane gosasa re tla hwa.”+33 Le se ke la timetšwa. Ditlwaelano tše mpe di senya mekgwa e holago.+34 Hlaphogelwang+ ka tsela e lokilego gomme le se ke la itlwaetša sebe, gobane ba bangwe ga ba na tsebo ya Modimo.+ Ke bolela gore ke le hlabiše dihlong.+35 Lega go le bjalo, yo mongwe o tla re: “Bahu ba tla tsošwa bjang? Ee, ba tla ka mmele wa mohuta ofe?”+36 Wena motho wa go hloka tlhaologanyo! Se o se bjalago ga se phedišwe ka ntle le gore se hwe pele;+37 gomme ge e le se o se bjalago, ga o bjale mmele woo o tlago go tšwelela, eupša o bjala thoro feela,+ e ka ba ya korong goba le ge e le efe ya tše dingwe;38 eupša Modimo o e nea mmele+ kamoo a ratilego ka gona+ gomme e nngwe le e nngwe ya dipeu o e nea mmele wa yona.39 Ga se nama ka moka e lego nama e swanago, eupša go na le ya batho, ya diruiwa, ya dinonyana le ya dihlapi.+40 Go na le mebele ya legodimong+ le mebele ya lefaseng;+ eupša letago+ la mebele ya legodimong ke la mohuta o mongwe, la mebele ya lefaseng ke la mohuta o fapanego.41 Letago la letšatši+ ke la mohuta o mongwe, letago la kgwedi+ ke le lengwe, letago la dinaledi+ ke le lengwe; ge e le gabotse, dinaledi di fapana ka letago.42 Go bjalo le ka tsogo ya bahu.+ Mmele o bjalwa e le o senyegago, o tsošwa e le o sa senyegego.+43 Mmele o bjalwa e le o nyatšegago,+ o tsošwa e le wa letago.+ O bjalwa o fokola,+ o tsošwa o le matla.+44 O bjalwa e le mmele wa nama,+ o tsošwa e le mmele wa moya.+ Ge e ba go na le mmele wa nama, le wa moya o gona.45 Go bile go ngwadilwe bjalo gwa thwe: “Motho wa pele Adama e bile moya o phelago.”+ Adama wa mafelelo ya ba moya+ o neago bophelo.+46 Lega go le bjalo wa moya ga se wa pele. Wa nama ke wa pele, ka morago ya ba wa moya.+47 Motho wa pele o tšwa lefaseng gomme o dirilwe ka lerole;+ motho wa bobedi o tšwa legodimong.+48 Go etša ge yo a dirilwego ka lerole+ a le bjalo, le bao ba dirilwego ka lerole le bona ba bjalo; gomme bjalo ka ge wa legodimong+ a le bjalo, ba legodimong le bona ba bjalo.+49 Go etša ge re apere seswantšho+ sa yo a dirilwego ka lerole, re bile re tla apara seswantšho+ sa wa legodimong.50 Lega go le bjalo, ke bolela se bana bešo, gore nama le madi di ka se rue mmušo wa Modimo,+ le gona go senyega ga go rue go se senyege.+51 Bonang! Ke le botša sephiri se sekgethwa ke re: Re ka se robale ka moka lehung, eupša ka moka re tla fetošwa,+52 ka nakwana, ka go ponya ga leihlo, nakong ya phalafala ya mafelelo. Gobane phalafala+ e tla lla, bahu ba tla tsošwa e le ba sa senyegego gomme re tla fetošwa.53 Gobane mmele wo o senyegago o tla apara go se senyege+ gomme mmele wo o hwago+ o tla apara go se hwe.54 Eupša ge wo o senyegago o apara go se senyege gomme wo o hwago o apara go se hwe, gona go tla phethega mantšu a ngwadilwego gwa thwe: “Lehu+ le metšwa ka mo go sa felego.”+55 “Lehu, phenyo ya gago e kae? Lehu, lebolela la gago le kae?”+56 Lebolela+ le le tšweletšago lehu ke sebe gomme sebe se tšea matla a sona Molaong.+57 Eupša a go lebogwe Modimo, gobane o re nea phenyo ka Morena wa rena Jesu Kriste!+58 Ka baka leo, bana bešo ba ba rategago, ebang ba tiilego,+ ba ba sa šišinyegego, ka mehla le na le mo gontši mo le go dirago modirong wa Morena,+ le tseba gore boitapišo bja lena ga se bja lefeela+ Moreneng.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 5:1-32
5 Ye ke puku ya pego ya Adama. Letšatšing la ge Modimo a bopa Adama o mo dirile ka go swana le yena Modimo.+2 O bopile yo motona le yo motshadi.+ Ke moka a ba šegofatša gomme a ba bitša Batho+ letšatšing leo ba bopilwego ka lona.+3 Eitše ge Adama a phetše nywaga e lekgolo-masometharo (130), a ba le morwa yo a swanago le yena, yo a lego ka sebopego sa gagwe, a mo reela leina la Sethe.+4 Ka morago ga gore Adama a belegelwe Sethe a phela nywaga e mengwe e makgoloseswai. Kgabagareng a ba tatago barwa le barwedi.+5 Ka gona matšatši ka moka ao Adama a a phetšego e bile nywaga e makgolosenyane-masometharo (930) gomme a hwa.+6 Eitše ge Sethe a phetše nywaga e lekgolo le e mehlano (105), ya ba tatago Enoshe.+7 Ka morago ga gore Sethe a belegelwe Enoshe, a phela nywaga e mengwe e makgoloseswai-šupa (807). Kgabagareng a ba tatago barwa le barwedi.8 Ka gona matšatši ka moka a Sethe e bile nywaga e makgolosenyane-lesomepedi (912) gomme a hwa.9 Eitše ge Enoshe a phetše nywaga e masomesenyane, ya ba tatago Kenane.+10 Ka morago ga gore Enoshe a belegelwe Kenane, a phela nywaga e mengwe e makgoloseswai-lesomehlano (815). Kgabagareng a ba tatago barwa le barwedi.11 Ka gona matšatši ka moka a Enoshe e bile nywaga e makgolosenyane-hlano (905) gomme a hwa.12 Eitše ge Kenane a phetše nywaga e masomešupa, ya ba tatago Mahalalele.+13 Ka morago ga gore Kenane a belegelwe Mahalalele, a phela nywaga e mengwe e makgoloseswai-masomenne (840). Kgabagareng a ba tatago barwa le barwedi.14 Ka gona matšatši ka moka a Kenane e bile nywaga e makgolosenyane le lesome (910) gomme a hwa.15 Eitše ge Mahalalele a phetše nywaga e masometshela-hlano, ya ba tatago Jarede.+16 Ka morago ga gore Mahalalele a belegelwe Jarede, a phela nywaga e mengwe e makgoloseswai-masometharo (830). Kgabagareng a ba tatago barwa le barwedi.17 Ka gona matšatši ka moka a Mahalalele e bile nywaga e makgoloseswai-masomesenyane-hlano (895) gomme a hwa.18 Eitše ge Jarede a phetše nywaga e lekgolo-masometshela-pedi (162), ya ba tatago Henoge.+19 Ka morago ga gore Jarede a belegelwe Henoge, a phela nywaga e mengwe e makgoloseswai. Kgabagareng a ba tatago barwa le barwedi.20 Ka gona matšatši ka moka a Jarede e bile nywaga e makgolosenyane-masometshela-pedi (962) gomme a hwa.21 Eitše ge Henoge a phetše nywaga e masometshela-hlano, ya ba tatago Methusela.+22 Ka morago ga gore Henoge a belegelwe Methusela, a sepela le Modimo wa therešo nywaga e makgolotharo. Kgabagareng a ba tatago barwa le barwedi.23 Ka gona matšatši ka moka a Henoge e bile nywaga e makgolotharo-masometshela-hlano (365).24 Henoge a sepela+ le Modimo wa therešo.+ Ke moka a se sa hlwa a eba gona, gobane Modimo a mo tšere.+25 Eitše ge Methusela a phetše nywaga e lekgolo-masomeseswai-šupa (187), ya ba tatago Lamege.+26 Ka morago ga gore Methusela a belegelwe Lamege, a phela nywaga e mengwe e makgološupa-masomeseswai-pedi (782). Kgabagareng a ba tatago barwa le barwedi.27 Ka gona matšatši ka moka a Methusela e bile nywaga e makgolosenyane-masometshela-senyane (969) gomme a hwa.28 Eitše ge Lamege a phetše nywaga e lekgolo-masomeseswai-pedi (182), a ba le morwa.29 A mo reela leina la Noa,+ a re: “Yo o tla re tlišetša khomotšo modirong wa rena le bohlokong bja diatla tša rena bjo bo tlišitšwego ke mmu woo Jehofa a o rogakilego.”+30 Eitše ge Lamege a belegetšwe Noa, a phela nywaga e mengwe e makgolohlano-masomesenyane-hlano (595). Kgabagareng a ba tatago barwa le barwedi.31 Ka gona matšatši ka moka a Lamege e bile nywaga e makgološupa-masomešupa-šupa (777) gomme a hwa.32 Eitše ge Noa a phetše nywaga e makgolohlano, a ba tatago Sheme,+ Hama+ le Jafete.+


text:
Na Dihlatse tša Jehofa di Phema Batho Bao e Kilego ya ba Ditho Tša Tšona?
Ga re pheme batho bao ba kilego ba kolobetšwa ya ba Dihlatse tša Jehofa eupša gona bjale ba kgaoditše go ruta ba bangwe ka Beibele, mohlomongwe ba tlogetše le go kopanela le badumedigotee le bona. Ge e le gabotse, re ya go bona gomme ra leka go tsošološa go rata ga bona dilo tša moya.
Ga re kitimele go kgaola motho yo a dirilego sebe se segolo. Lega go le bjalo, ge e ba motho yo e lego Hlatse e kolobeditšwego a tlwaela go roba melao ya Beibele ya boitshwaro gomme a sa itshole, o tla phengwa goba a kgaolwa.
Beibele e bolela ka mo go kwagalago gore: “Tlošang yo kgopo gare ga lena.”—1 Bakorinthe 5:13.
Lega go le bjalo, go thwe’ng ka monna yo a kgaotšwego eupša mosadi wa gagwe le bana bona e sa dutše e le Dihlatse tša Jehofa? Tswalano ya bodumedi yeo a bego a na le yona le lapa la gagwe e a fetoga, eupša taba ya gore ke lapa la gagwe ga e fetoge. Lenyalo la gagwe, go bontšhana lerato ka lapeng le ditirišano tša bona ga di fetoge.
Batho bao ba kgaotšwego ba sa dutše ba ka tla dibokeng tša rena. Le gona ge ba rata, ba ka newa keletšo ya Mangwalo ke bagolo ba phuthego. Morero wa bagolo ke go thuša motho yo a kgaotšwego gore a boele e be yo mongwe wa Dihlatse tša Jehofa. Batho bao ba kgaotšwego bao ba lahlago mekgwa e mebe gomme ba bontšha go tšwa pelong gore ba nyaka go phela ka melao ya Beibele, dikgoro di dula di ba bulegetše gore ba ka boela ba ba ditho tša phuthego.


text:
TABA YA LETLAKALA LA KA NTLE | NA BEIBELE E BOHLOKWA LEHONO?
Ditekanyetšo tšeo ka Mehla di Šomago go Batho Bohle—Go Botega Lenyalong
MOLAO WA MOTHEO WA BEIBELE: “Lenyalo a le hlomphege go bohle gomme malao a lenyalo a se be le ditšhila.”—Baheberu 13:4.
MEHOLA: Batho ba bangwe ba lebelela mantšu ao e le a šiilwego ke nako. Eupša ba tloga ba fošitše! Go se botege go sa dutše go kweša bohloko lehono go etša nakong ya ge Beibele e be e ngwalwa.—Diema 6:34, 35.
Jessie, e lego monna yo a nyetšego e bile e le tate o ngwadile gore: “Go botega lenyalong go matlafaditše tswalano ya ka le mosadi wa ka gotee le go oketša lethabo la rena. Ruri potego e bohlokwa kudu lenyalong. Go se botege go senya lenyalo”—re se sa bolela ka tsela yeo go tlago go kgoma bana ka yona!
Ligaya *o ile a bea lenyalo la gagwe kotsing. O re: “Ke ile ka thoma go tlwaelana le batho ba babe. Se se ile sa dira gore ke thome go phela bophelo bja go sepela mašego le go se sa botegela molekane wa ka.” Na tsela ya gagwe ya bophelo e ile ya mo thabiša? Yena le monna wa gagwe ba ile ba dulela go lwa, gomme se sa mo šulafaletša bophelo. O oketša ka gore: “Ge ke nagana ka mahlabišadihlong ao ke ipaketšego ona, ke ile ka bona kamoo batswadi ba ka ba bego ba nepile ge ba re, ‘Ditlwaelano tše mpe di senya mekgwa e holago.’”—1 Bakorinthe 15:33.
Ligaya o oketša ka gore: “Pele dilo di senyega le go feta, ke ile ka phetha ka gore ke tlogele ditsela tša ka tše mpe gomme ke ithute Beibele—mo nakong ye ke diriša seo e se rutago.” Mafelelo e bile afe? O ile a phološa lenyalo la gagwe, gomme monna wa gagwe o ile a thoma go mo swara ka botho le ka tlhompho kutšwanyana. O re: “Beibele e fetotše bophelo bja ka, e bile ga ke itshole ka go tlogela ditsela tša ka tša kgale le bao go thwego ke bagwera.”
^ ser. 6 Maina a mangwe a fetotšwe.


text:
NA O HLAMILWE?
Mošomo wa Ditetšwana tša Katse
DIKATSE tša ka gae di sepela kudu bošego. Ditetšwana tša tšona di di thuša go kwa dilo tšeo di lego kgauswi le gore di sware diphoofotšwana, kudukudu ge leswiswi le swara.
Ela hloko: Ditetšwana tša katse di swaragane le ditlhalenama tšeo di nago le megalatšhika e mentši. Megalatšhika ye e kgona go kwa gaešita le ge moyana o foka. Ka baka leo, dikatse di ka kgona go kwa dilo tšeo di lego kgauswi ntle le go di bona, e lego seo se di thušago ge e le leswiswi.
Ka ge ditetšwana tše di ekwa kudu, dikatse di di diriša go tseba moo diphoofotšwana le dilo tše dingwe di lego gona le mosepelo wa tšona. Gape ditetšwana tše di thuša dikatse go ela bogolo bja sekgoba se itšego pele di ka feta go sona. Encyclopædia Britannica e re “ga go tsebje gakaalo ka mošomo wa ditetšwana (vibrissae) tše; eupša go lemogilwe gore katse e fokola ka nakwana ge di ka kotwa.”
Borathutamahlale ba hlama diroboto tšeo di nago le dikwi tšeo di swanago le ditetšwana tša katse go thuša diroboto go lemoga dilo le ge e le dife tšeo di lego kgauswi. Rathutamahlale Ali Javey, wa Yunibesithing ya California, kua Berkeley o re dikwi tše tšeo di bitšwago ditetšwana tša elektroniki, “di swanetše go šoma ka mekgwa ya go fapafapana gore di thuše diroboto tše kaonefaditšwego, metšhene yeo e ka dirišwago gabonolo ke batho le didirišwa tše dingwe.”
O nagana eng? Na mošomo wa ditetšwana tša katse o bile gona ka tlhagelelo? Goba na o hlamilwe?


text:
Beibele e Re’ng?
Na Beibele e ka go thuša go swaragana le dipelaelo?
Na o ka re . . .
Ee?
Aowa?
Mohlomongwe?
Seo Beibele e se bolelago
E re: “[Lahlelang] dipelaelo tša lena ka moka go [Modimo], gobane o a le hlokomela.” (1 Petro 5:7) Beibele e kgonthišetša gore Modimo a ka go thuša gore o imologe dipelaelong.
Ke eng se sengwe seo re ka ithutago sona ka Beibeleng?
Ge o rapela, o ka hwetša “khutšo ya Modimo” yeo e fokotšago dipelaelo.—Bafilipi 4:6, 7.
Go oketša moo, go bala Lentšu la Modimo go ka go thuša gore o swaragane le kgateletšego.—Mateo 11:28-30.
Na dipelaelo di tla ka tša fela?
Batho ba bangwe ba dumela . . . gore dipelaelo le kgateletšego ke karolo ya bophelo, mola ba bangwe ba dumela gore ba ka imologa dipelaelong ka morago ga lehu ge ba tla be ba phela kae kae. Wena o nagana’ng?
Seo Beibele e se bolelago
Modimo o tla fediša dilo tšeo di bakago dipelaelo. Beibele e re: “Lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.”—Kutollo 21:4.
Ke eng se sengwe seo re ka ithutago sona ka Beibeleng?
Ge Mmušo wa Modimo o tla be o buša, batho ba tla phela ka khutšo.—Jesaya 32:18.
Dipelaelo tšeo di sa nyakegego le kgateletšego di ka se sa gopolwa.—Jesaya 65:17.


text:
TABA YA LETLAKALA LA KA NTLE | KAMOO O KA PHEMAGO KOTSI YA GO FETELWA KE MALWETŠI
Itšhireletše Malwetšing
METSE e mentši ya bogologolo e be e ageleditšwe ka maboto a magologolo. Ge lenaba le be le ka thuba le ge e ka ba karolo e nyenyane ya leboto, motse ka moka o be o e ba kotsing. Mmele wa gago o swana le motse woo o ageleditšwego. Tsela yeo o itlhokometšego ka yona mmeleng e tla bontšha gore o phetše gabotse gakaakang. Ela hloko dilo tše hlano tšeo di ka go bakelago malwetši le kamoo o ka itšhireletšago gakaone ka gona.
1 MEETSE
KOTSI: Ditwatši tše kotsi di ka ‘tsena’ mmeleng wa gago ka meetse a ditšhila.
GO ITŠHIRELETŠA: Tsela e kaone ya go itšhireletša ke go šireletša mo o kgago meetse gona gore a se tsenwe ke ditšhila. Ge e ba o tseba gore mo o kgago meetse gona ga se gwa šireletšega goba o belaela gore go ka ba bjalo, o ka itlhwekišetša ona ka gae gore a se be kotsi. * Tšhela meetse a go nwa ka gare ga sebjana sa go tswalelwa, gomme o a kge ka jeke ya mokgoko o motelele goba pomping ya sebjana seo. O se ke wa tsenya matsogo ka gare ga meetse ao a hlwekilego. Ge e ba go kgonega, leka go dula lefelong leo go lona mantle a batho a išwago mo go swanetšego e le gore a se ke a šilafatša mekero ya meetse ya mo go dulwago.
2 DIJO
KOTSI: Ditwatši tše kotsi di ka hwetšwa dijong tša gago.
GO ITŠHIRELETŠA: Dijo tšeo di nago le ditwatši di ka bonala di hlwekile e bile di na le phepo. Ka gona, itlwaetše mokgwa wa go hlatswa dienywa ka moka le merogo. Ge o dira dijo goba o di sola, kgonthišetša gore dibjana gotee le moo o direlago dijo gona go hlwekile le gore o hlapile matsogo. Dijo tše dingwe di nyaka go apewa ka tekanyo e itšego ya phišo e le gore go bolawe ditwatši tše kotsi. Šetša dijo tšeo di fetogilego mmala goba tšeo di nago le monkgo goba tatso e sa tlwaelegago, e lego maswao ao a bontšhago gore di ka ba di na le ditwatši. Tsenya dijo tšeo di šetšego ka setšidifatšing ka pela. Phema go direla batho dijo ge o lwala. *
3 DIKHUNKHWANE
KOTSI: Dikhunkhwane tše dingwe di ka go fetetša ka dipaketheria tše kotsi tšeo di phelago ka gare ga tšona.
GO ITŠHIRELETŠA: Phema go kopana le dikhunkhwane tšeo di fetetšago malwetši ka go se tšwele ka ntle nakong yeo di tletšego ka ntle goba o ka apara diaparo tša go itšhireletša, tše bjalo ka tša matsogo a matelele le marokgo a matelele. Robala ka gare ga nete yeo e tlago e tšhetšwe sehlare gomme o diriše ditlolo goba dilo tša go raka dikhunkhwane. Tloša dilo tšeo di ka emago ka meetse moo menang e ka ikatišago gona. *
4 DIPHOOFOLO
KOTSI: Dipaketheria tšeo di phelago ka gare ga diphoofolo di ka bea bophelo bja gago kotsing. Ge e ba o lomilwe goba o ngwapilwe ke seruiwa goba phoofolo e nngwe goba o kgomile mantle a yona, o ka ba kotsing.
GO ITŠHIRELETŠA: Batho ba bangwe ba phema go dula le diruiwa tša bona ka ntlong e le go fokotša go kopana le tšona. Hlapa diatla ka morago ga go kgoma seruiwa gomme o pheme go kopana le diphoofolo tša naga. Ge e ba o lomilwe goba o ngwapilwe, hlapa ntho gabotse gomme o bone ngaka. *
5 BATHO
KOTSI: Ditwatši tše dingwe di ka go fetela ge motho yo mongwe a gohlola goba a ethimola. Di ka go fetela gape ka go kgoma letlalo la motho yo mongwe, bjalo ka go gokarelana le go dumedišana goba go swarana ka diatla. Ditwatši tša batho ba bangwe di ka šalela mokgokong wa lebati, ditšhiping goba mapolankeng a go itshwareletša, megaleng, diremoutong goba dikirining tša khomphutha le dikhiipotong.
GO ITŠHIRELETŠA: O se ke wa hlakanela dilo tša motho ka noši le motho yo mongwe tše bjalo ka magare, diporatšhe tša meno le ditoulo. Phema go kgoma diela tšeo di tšwago mebeleng ya diphoofolo goba ya batho ba bangwe, go akaretša madi le diela tša go sepedišana le madi. Le gona, o se ke wa tšeela fase mehola ya go hlapa diatla gabotse kgafetšakgafetša. Mohlomongwe yeo ke yona tsela e šomago kudu ya go kgaotša go phatlalatša malwetši.
Ge go kgonega, dula ka gae ge o lwala. Mafelo a tša Taolo le Thibelo ya Malwetši a United States a kgothaletša gore o gohlolele goba o ethimolele thišung goba seaparong, e sego ka diatleng.
Seema sa bogologolo se re: “Yo bohlale ke yo a bonego kotsi a ikuta.” (Diema 22:3) Ruri mantšu ao ke a therešo lefaseng la lehono leo le tletšego ka malwetši ao a ka bago kotsi! Ka gona, ikgokaganye le ditirelo tša lefelong la geno tša tša maphelo gore o be le tsebo, gomme o itšhireletše kotsing ka go itlwaetša mekgwa e mebotse ya bohlweki. Dula o matlafatša mašole a gago a mmele, gomme o fokotše dikotsi tša go ka fetelwa ke malwetši!
^ par. 6 Mokgatlo wa Lefase wa tša Maphelo o kgothaletša mekgwa e mmalwa ya kamoo go ka hlwekišwago meetse ka gae, yeo e akaretšago go a tšhela sebolayaditwatši sa chlorine, go a bea letšatšing ka mapotlelo, go a sefa le go a bediša.
^ par. 9 Bakeng sa tsebišo e oketšegilego mabapi le tšhireletšego ya dijo, bona makasine wa Phafoga! wa July-September 2012, matlakala 13-19.
^ par. 12 Bakeng sa ditsela tše itšego tša go itšhireletša go malaria, bona makasine wa Phafoga! wa July 2015, matlakala 14-15.
^ par. 15 Dintho tša go bakwa ke diphedi tšeo di nago le mpholo di nyaka gore motho a hwetše thušo ya tša kalafo kapejana.